Cadangan rentas parti akan dibentangkan
Oleh MOHD RASDAN AHMAD

13 Ogos 2021, 7:01 pm
PETALING JAYA – Perdana Menteri berkata, sekiranya usul undi tidak percaya diluluskan di Parlimen, cadangan rangka persefahaman rentas parti yang akan dilaksanakan oleh kerajaan akan dibentangkan.
Tan Sri Muhyiddin Yassin berkata, terdapat tujuh cadangan rangka persefahaman rentas parti akan dilaksanakan oleh pihak kerajaan antaranya ialah mengenai peruntukan kepada Ahli-Ahli Parlimen.
“Baru-baru ini saya telah mengumumkan pemberian peruntukan RM300,000 kepada semua Ahli Dewan Rakyat dan Dewan Negara tanpa mengira parti politik bagi tujuan pembelian bakul makanan untuk diagih kepada rakyat yang memerlukan.
“Atas semangat kerjasama bi-partisan di Parlimen dan keperluan untuk memperluaskan bentuk-bentuk bantuan kepada rakyat dalam situasi pandemik, semua Ahli Parlimen akan menerima peruntukan tahunan yang sama tanpa mengira parti politik,” katanya menerusi ucapan khas hari ini.
Katanya lagi, bagi mendokong prinsip “Whole of Government” dan “Whole of Society” dalam memerangi pandemik Covid-19 , Menteri Kewangan telah mengadakan libat urus dengan pelbagai pihak termasuk pimpinan parti pembangkang untuk mendapatkan input dan cadangan bagi menambah baik Pelan Pemulihan Negara (PPN).
Sementara itu, cadangan ketiga, suatu Rang Undang-Undang Pindaan Perlembagaan untuk menghadkan tempoh jawatan Perdana Menteri kepada dua penggal sahaja dan Rang UndangUndang Anti-Lompat Parti akan dibentangkan di Parlimen.

“Keempat, kerajaan juga akan memperkukuhkan reformasi parlimen dengan memastikan jumlah Ahli Parlimen kerajaan dan pembangkang yang menganggotai Jawatankuasa Pilihan Khas Parlimen adalah lebih seimbang.
“Kelima, kerajaan telah bersetuju untuk melaksanakan Undi 18 tanpa menunggu pelaksanaan pendaftaran automatik yang akan mengambil masa. Bagi tujuan tersebut, satu Rang Undang-Undang Pindaan Perlembagaan akan dibentangkan di Parlimen untuk tujuan in,” katanya.
Manakala bagi cadangan keenam, Rang Undang-Undang termasuk Rang Undang-Undang perbekalan yang akan dibentangkan di Parlimen akan dirunding terlebih dahulu dengan semua Ahli Parlimen.
“Akhirnya yang ketujuh, sebagai pengiktirafan kepada peranan parti pembangkang yang mempunyai jumlah perwakilan yang hampir seimbang di Dewan Rakyat, ketua pembangkang akan diberikan saraan dan kemudahan yang setara dengan seorang menteri kanan,” katanya. – K! ONLINE


11 kit ujian kendiri Covid-19 diluluskan MDA
Oleh MOHD. HUSNI MOHD. NOOR

13 Ogos 2021, 7:16 pm
PUTRAJAYA – Kementerian Kesihatan (KKM) melalui Pihak Berkuasa Peranti Perubatan (MDA) sudah meluluskan 11 kit ujian kendiri Covid-19 setakat ini.
Menterinya, Datuk Seri Dr. Adham Baba berkata, kesemua kit berkenaan telah melepasi ujian prestasi dan memenuhi keperluan-keperluan ditetapkan sebelum diberikan kelulusan bersyarat.
Beliau berkata, kit-kit ujian itu telah dibekalkan ke farmasi-farmasi komuniti dan fasiliti kesihatan untuk dibeli oleh orang ramai.
“Daripada 11 kit ujian itu, tujuh kit ujian  menggunakan sampel saliva dan empat lagi menggunakan sampel nasal swab.
“Senarai penuh kit ujian yang sudah diluluskan boleh diperoleh menerusi laman web MDA,” katanya pada sidang akhbar perkembangan terkini Covid-19 di sini hari ini. – K! ONLINE


1,159 Orang Asli positif Covid-19
Oleh ASLIZA MUSA

13 Ogos 2021, 7:41 pm
IPOH – Seramai 1,159 penduduk Orang Asli di 23 lokaliti dalam daerah Batang Padang disahkan positif Covid-19 dan lokaliti tersebut kini dikenakan Perintah Kawalan Pergerakan Diperketatkan (PKPD) bermula semalam.
Pengarah Jabatan Kesihatan negeri, Datuk Dr. Ding Lay Ming berkata, terdapat 12 kes kematian penduduk pribumi direkodkan berpunca daripada penduduk Orang Asli yang bekerja di kilang sebelum merebak ke komuniti masing-masing.
“Tindakan kawalan jangkitan dijalankan melalui pengasingan dan rawatan di Pusat Kuarantin Risiko Rendah Covid-19 (PKRC) Sungkai khas bagi pesakit dalam kalangan Orang Asli.
“Selain itu, kawalan juga dijalankan melalui pelaksanaan PKPD di kesemua perkampungan Orang Asli yang terlibat,” katanya dalam kenyataannya di sini hari ini.
Menurut beliau, sehingga semalam, pihaknya merekodkan 10,221 atau 45.5 peratus Orang Asli di seluruh Perak telah menerima suntikan dos pertama vaksin Covid-19.
Media pada Isnin lalu melaporkan, sebanyak 23 perkampungan Orang Asli suku Semai di daerah Batang Padang dilaksanakan PKPD serentak selama 14 hari bermula semalam hingga 24 Ogos depan. – K! ONLINE


Izara Aishah padam semua gambar tak bertudung
Oleh MOHD. HAIKAL ISA

13 Ogos 2021, 7:46 pm
PETALING JAYA – Pelakon Izara Aishah mengejutkan orang ramai apabila bertindak memadam semua foto yang memaparkan dirinya tidak bertudung dari laman Instagram miliknya.
Izara atau nama lengkapnya, Nik Izara Aishah Nik Izazurin berkongsi beberapa keping gambar terbaharu bertudung labuh sekali gus memberi bayangan dirinya sudah bertudung penuh.
Manis mengenakan busana muslimah berona perang, isteri kepada anak tiri kepada penyanyi nombor satu tanah air, Datuk Seri Siti Nurhaliza iaitu Adib Khalid itu bagaimanapun menutup ruangan komen dan tidak meninggalkan sebarang kapsyen pada foto yang dimuat naik.
Dalam gelanggang Twitter, ramai netizen mula bercakap tentang perubahan yang dilakukan ibu kepada Irisa Alaia itu.
“Cantiknya Masya-Allah. Seindah namanya Izara Aishah,” ciap seorang pengguna Twitter.
“Stalk IG Izara Aishah, dah tiada gambar dia yang tidak menutup aurat, alhamdulillah.

“Ya Allah, permudahkan urusan semua hamba-Mu yang sedang perbaiki dirinya untuk menjadi yang lebih baik, soleh dan solehah,” ciap seorang pengguna lain. – K! ONLINE


7,318 petugas kesihatan lengkap divaksin kena Covid-19
Oleh SITI A'ISYAH SUKAIMI

13 Ogos 2021, 7:35 pm
PUTRAJAYA – Sebanyak 7,318 kes petugas kesihatan Kementerian Kesihatan (KKM) yang lengkap divaksin dilaporkan mendapat jangkitan Covid-19 dengan sebahagian besar adalah kategori 1 dan 2, kata Ketua Pengarah Kesihatan, Tan Sri Dr. Noor Hisham Abdullah.
Beliau berkata, angka peratusannya iaitu 2.94 peratus adalah rendah daripada keseluruhan 248,874 petugas kesihatan yang lengkap menerima dua dos suntikan imunisasi Covid-19.
“Ia melibatkan 2,353 kes kategori satu (tiada gejala), 4,948 kes kategori dua (gejala ringan), 10 kes kategori tiga (radang paru-paru), empat kes kategori empat (memerlukan oksigen) dan tiga kes kategori lima (rawatan ICU).
“Daripada kes kategori lima, dua kematian direkodkan dan satu kes masih dirawat di ICU serta diberikan alat bantuan pernafasan. Walaupun sudah diberikan vaksin penuh, masih boleh dijangkiti tetapi keparahan jangkitan kurang berbanding tidak diberikan vaksin.
“Ia boleh juga berakhir dengan kematian tetapi amat rendah 0.04 peratus. Justeru, KKM menggesan rakyat Malaysia yang berkelayakan untuk tampil mendapatkan vaksin Covid-19,” katanya. -K! ONLINE


Projek perintis peranti elektronik pantau kuarantin
Oleh AMREE AHMAD

13 Ogos 2021, 8:06 pm
PUTRAJAYA – Kementerian Kesihatan bakal melancarkan projek perintis gelang pengawasan elektronik melibatkan 1,000 individu sebelum diperluaskan membabitkan 30,000 individu lagi.
Timbalan Ketua Pengarah Kesihatan (Kesihatan Awam), Datuk Dr. Chong Chee Kheong berkata, peranti khas itu akan memantau kawalan kuarantin kendiri para pesakit di kediaman dengan menggunakan teknologi identifikasi berasaskan frekuensi radio dan dipasang kad modul pengenalan pelanggan (SIM) boleh dijejak sistem posisi sejagat (GPS).
“Ini menggantikan gelang jenis plastik biasa berwarna merah jambu, namun buat permulaan ia cuma meliputi pengembara luar yang tiba di Malaysia dan kontak rapat bergejala,” jelasnya pada sidang akhbar khas kementerian tersebut di sini hari ini turut yang disertai oleh Menterinya, Datuk Seri Dr. Adham Baba.
Mengulas lanjut, Chee Kheong berkata, pihak kementerian itu akan bekerjasama dengan polis jika berlaku pelanggaran kuarantin oleh individu terbabit yang dikesan cuba keluar dari rumah. – K! ONLINE


Bantuan RM10 bilion kepada 11 juta penerima
Oleh SITI AMINAH MOHD YUSOF

13 Ogos 2021, 6:25 pm
PETALING JAYA – Kerajaan akan menyalurkan RM10 bilion kepada 11 juta penerima dalam separuh kedua tahun 2021.
Perdana Menteri, Tan Sri Muhyiddin Yassin berkata, bantuan itu juga akan diteruskan pada tahun hadapan.
“Ia bukan sahaja untuk golongan B40, tetapi juga melibatkan bantuan bersasar kepada golongan miskin tegar, miskin bandar dan M40 yang kehilangan pendapatan,” katanya menerusi satu sesi ucapan khas hari ini. – K! ONLINE


Mawar Rashid kutip lebih RM100,000, beli peralatan hospital
Oleh NUR EMIRA SAIZALI

13 Ogos 2021, 6:49 pm
PETALING JAYA – “Semuanya seperti magis. Rakyat Malaysia sangat pemurah dan prihatin.”
Itu ungkapan yang terbit daripada bibir pelakon Mawar Rashid selepas berjaya mengumpulkan wang lebih RM100,000 hasil sumbangan orang ramai dalam tempoh tiga hari pada akhir Julai lalu.
Menurut pemilik nama lengkap Wan Mawar Shaputri Wan Abdul Rashid, 26, sumbangan tersebut telah membolehkannya memberli beberapa peralatan hospital termasuk mesin oksigen dan troli mudah alih.
“Alhamdulillah, kami berjaya mengumpul sumbangan daripada rakyat Malaysia sebanyak RM91,400.00 dan menjadikan jumlah keseluruhan RM114,400.
“Dengan wang ini kita dapat membantu Hospital Selayang dengan menyumbang lapan jenis peralatan hospital seperti lima unit mesin oksimeter, 10 unit meja mudah alih dan 15 tong serta alatan oksigen,” katanya kepada Kosmo! Online hari ini.
Katanya, semua wang kutipan tersebut diraihnya hanya dengan melakukan kempen menerusi siaran langsung dalam Instagram (IGLive) selama tiga hari sahaja.

“Setakat ini sambutan sangat hebat. Semuanya seperti magis, ajaib dan tidak sangka boleh meraih sumbangan lebih RM30,000 dalam satu sesi IGLive.
“Keprihatinan rakyat Malaysia buatkan saya rasa sebak. Rua-rupanya ramai yang masih tercari-cari platform untuk memberi sumbang kepada sektor kesihatan negara ini. Terima kasih saya ucapkan kepada semua yang telah menyumbang,” katanya lagi.
Tambahnya setiap kali diberi amanah untuk memegang, dia akan menjadi seorang yang sangat telus dengan berkongsi setiap bukti pembelian.
“Walaupun memegang satu sen, jika itu hak orang lain, saya akan pastikan diri kekal telus dengan amanah yang diberikan.
“Usaha ini juga saya wujudkan selepas melihat dan merasai bagaimana rasanya dijangkiti virus maut itu dan usaha petugas barisan hadapan yang tidak pernah mengenal erti penat merawat pesakit Covid-19.
“Semua itu telah membuka mata saya untuk menyediakan platform dengan memberi peluang rakyat Malaysia menyalurkan sumbangan bagi meringankan beban mereka,” tuturnya lagi.
Untuk rekod, IGLive tersebut turut mendapat sokongan dan bantuan daripada beberapa rakan selebriti seperti Zoey, Zarina Anjoulie dan Eyra Hazali. – K! ONLINE


Undi 18 tahun dilaksanakan
Oleh LUQMAN RIDHWAN MOHAMED NOR

13 Ogos 2021, 6:47 pm
PETALING JAYA – Kerajaan telah bersetuju untuk melaksanakan Undi 18 tanpa menunggu pelaksanaan pendaftaran automatik yang akan mengambil masa.
Perdan Menteri, Tan Sri Muhyiddin Yassin berkata, untuk itu, satu Rang Undang-Undang Pindaan Perlembagaan akan dibentangkan di Parlimen untuk tujuan tersebut.
“Saya berharap, dengan adanya kerjasama bi-partisan di Parlimen, rang undang-undang ini akan dapat diluluskan,” katanya menerusi ucapan khas hari ini. – K! ONLINE


Fedtri Yahya terharu terima Anugerah Khas Tokoh Maal Hijrah
Oleh NUR EMIRA SAIZALI

13 Ogos 2021, 6:35 pm
PETALING JAYA – Pengacara dan penyampai radio Buletin FM, Ahmad Fedtri Yahya tidak menyangka menjadi salah seorang penerima anugerah sempena sambutan Maal Hijrah 1443 peringkat negeri Wilayah Persekutuan pada Selasa lalu.
Menerusi hantaran yang dimuat naik dalam Instagram miliknya, pengacara yang terkenal dengan lantunan kata-kata puitis itu telah menerima anugerah bagi kategori Anugerah Khas Tokoh Kategori Pendakwah Kreatif 1443H (2021M).
“Ya Allah terkejut sangat dan pada masa sama bersyukur atas penghargaan ini. Kejayaan ini sebenarnya atas kerjasama pasukan yang hebat di Media prima dalam menghasilkan karya indah seperti Jejak Rasul.
“Juga buat pasukan hebat dalam menghasilkan lagu-lagu berjiwa besar. Tidak lupa pasukan yang berjuang untuk menghasilkan buku-buku bermakna. Biar kecil tetapi itsiqamah, insya-Allah,” tulisnya.
Difahamkan, Fedtri yang mengendalikan segmen Ilham Sanubari di stesen radio Buletin FM itu diberikan penganugerahan tersebut berdasarkan karyanya melalui program televisyen, lirik lagu dan penulisan beberapa buah buku.
Dalam hantaran itu juga, Fedtri juga tidak melupakan jasa pada rakan sekerja, sahabat sejati serta keluarganya.

“Terima kasih rakan sekerja, sahabat- sahabat sejati dan penyokong yang sentiasa memberi kata semangat. Istimewa buat keluarga, isteri dan anak-anak tercinta yang sentiasa menjadi sumber kekuatan dan inspirasi,” ujarnya.
Selain Fedtri, individu lain yang turut menerima Anugerah Tokoh Maal Hijrah ialah Dr. Ismuni Bohari bagi kategori Frontliner, Roslee Ali (Frontliner), Datuk Dr. Haji Ramly Mokni (Korporat) dan Nur Maisarah Leong Yoke Keen (Mualaf). -K! ONLINE


Taktik edar dadah guna syarikat kurier terbongkar
Oleh EDDY AQMAL MOHAMED HAMIDI

13 Ogos 2021, 6:16 pm
PETALING JAYA – Taktik licik tiga individu mengedar dadah menggunakan perkhidmatan penghantaran barang tidak berpanjangan apabila berjaya dihidu pihak berkuasa.
Ketua Polis Daerah Cheras, Asisten Komisioner Muhammad Idzam Jaafar berkata, bertindak atas maklumat, anggota Bahagian Siasatan Jenayah Narkotik Cheras menahan seorang lelaki tempatan pukul 11.45 pagi, 11 Ogos lalu.
“Suspek ditahan di sebuah syarikat penghantaran barang di Cheras kerana menghantar barangan dipercayai dadah dan pemeriksaan ke atas kotak yang dikirim mendapati ianya dadah jenis methamphetamine seberat 2,316 gram.
“Pada pukul 2.30 petang hari sama, suspek membawa polis ke sebuah kondominium di Kajang, Selangor dan menahan seorang lagi lelaki tempatan. Seorang lagi lelaki turut diberkas kondominium sama,” katanya dalam kenyataan hari ini.
Menurut beliau, pemeriksaan di kondominium itu menjumpai beberapa dokumen kiriman dan pukul 4 petang hari yang sama, suspek pertama telah membawa pasukan serbuan ke sebuah pangsapuri di Wangsa Maju.
“Hasil pemeriksaan di rumah menjumpai methamphetamine seberat 6.90 gram, ketamin (7.88 gram), heroin (2.36 gram) dan erimin 5 (4.42 gram).

“Kesemua suspek berusia 44, 59 dan 26 tahun yang ditahan tidak bekerja,” ujar beliau.
Nilai dadah yang dirampas dianggarkan RM85,000 dan mampu dibekalkan kepada 5,000 penagih di Kuala Lumpur.- K! ONLINE


Tiada Ahli Parlimen yang layak
Oleh MOHD RASDAN AHMAD

13 Ogos 2021, 6:29 pm
PETALING JAYA – Perdana Menteri menjelaskan masih tiada Ahli Parlimen yang boleh meyakinkan Yang di-Pertuan Agong untuk mengambil tampuk kepimpinan ketika ini.
Tan Sri Muhyiddin Yassin berkata, sehingga ke saat ini tiada mana-mana Ahli Parlimen yang layak untuk memegang jawatan Perdana Menteri sekiranya beliau meletakkan jawatan.
“Saya boleh ambil jalan terhormat untuk meletakkan jawatan saya, namun sehingga saat ini masih tiada Ahli Parlimen yang boleh meyakinkan Yang di-Pertuan Agong melantik Perdana Menteri yang baharu,” katanya menerusi ucapan khas hari ini. – K! ONLINE.


Seimbangkan ahli Jawatan Kuasa Khas Parlimen
Oleh MOHD RASDAN AHMAD

13 Ogos 2021, 6:37 pm
PETALING JAYA – Kerajaan bakal memperkukuhkan reformasi parlimen dengan memastikan jumlah Ahli Parlimen kerajaan dan pembangkang yang menganggotai Jawatankuasa Pilihan Khas Parlimen adalah lebih seimbang.
Perdana Menteri, Tan Sri Muhyiddin Yassin berkata, jumlah Jawatankuasa Pilihan Khas Parlimen juga boleh ditambah untuk memastikan semua Ahli Parlimen dapat memainkan peranan semak dan imbang yang lebih berkesan menerusi penglibatan mereka dalam jawatankuasa ini.
“Sebagai pengiktirafan kepada peranan semak dan imbang di Parlimen, 50 peratus Jawatankuasa Pilihan Khas akan dipengerusikan oleh Ahli Parlimen kerajaan dan 50 peratus lagi oleh Ahli Parlimen pembangkang.
“Sejajar dengan jangkaan bebanan tugas yang akan bertambah dalam melaksanakan fungsi semak dan imbang yang lebih efektif, kerajaan akan menyediakan kakitangan sokongan dan saraan yang berpatutan kepada semua Pengerusi Jawatankuasa Pilihan Khas Parlimen,” katanya menerusi ucapan khas hari ini. – K! ONLINE


Ibu Jamaludin Jarjis berjaya tuntut 3 juta aset saham
Oleh NUZULSHAM SHAMSUDDIN

13 Ogos 2021, 6:08 pm
KUALA LUMPUR – Ibu Allahyarham Tan Sri Jamaludin Jarjis, Aminah Abdullah berjaya dalam tuntutannya memasukkan 3,000,000 saham syarikat Rantai Wawasan Sdn. Bhd. sebagai sebahagian daripada aset harta pusaka peninggalan anaknya di Mahkamah Tinggi di sini hari ini.
Hakim Datuk Seri Mohd. Firuz Jaffril membuat keputusan itu selepas membenarkan sebahagian tuntutan saman Aminah ,87, selaku plaintif yang dikemukakan terhadap dua cucunya yang menamakan anak sulung Allahyarham, Nur Anis, 36, dan Ikwan Hafiz, 34, masing-masing sebagai defendan pertama dan kedua.
Walaubagaimanapun mahkamah menolak tuntutan saman plaintif agar saham dua buah lagi syarikat iaitu Alpine Motion Sdn. Bhd. dan Ivory Insight Wawasan Sdn. Bhd. disenaraikan sebagai harta pusaka selain turut memerintahkan defendan-defendan membayar kos RM80,000.
Dalam penghakimannya, Mohd. Firuz berkata berdasarkan keterangan saksi pembelaan, mahkamah bersedia menerima bahawa kedua-dua saham Syarikat Alpine dan Ivory dibeli untuk manfaat defendan pertama dan kedua.
Katanya, pada 2011 dan 2012, kedua-dua defendan sememangnya terbabit dalam operasi dan pengurusan kedua-dua syarikat berkenaan, di bawah bimbingan Allahyarham.
“Namun, situasi bagi saham Syarikat Rantai Wawasan adalah berbeza. Ia merupakan pembabitkan pertama kedua-dua defendan selepas Allahyarham meninggal dunia,” katanya.

Dalam saman itu, Aminah selaku plaintif menamakan anak sulung allahyarham, Nur Anis, dan Ikwan Hafiz sebagai defendan pertama dan kedua.Jamaludin yang juga bekas Ahli Parlimen Rompin terkorban dalam nahas helikopter di Kampung Sungai Pening, Semenyih, Selangor pada 4 April 2015.
Berdasarkan pernyataan tuntutan, Aminah, mendakwa kedua-dua defendan sebagai pentadbir bersama harta pusaka allahyarham gagal memasukkan sebahagian saham dari tiga buah syarikat ke dalam senarai aset dan liabiliti milik allahyarham.
Syarikat-syarikat itu ialah Rantai Wawasan Sdn. Bhd., Alpine Motion Sdn. Bhd. dan Ivory Insights Wawasan Sdn. Bhd.
Plaintif mendakwa sebagai ibu kandung yang sah dan waris kepada Jamaludin, beliau mempunyai kepentingan di dalam harta pusaka. – K! ONLINE


PRU-15 selewat-lewatnya Julai tahun depan
Oleh LUQMAN RIDHWAN MOHAMED NOR

13 Ogos 2021, 6:30 pm
PETALING JAYA – Pilihan Raya Umum ke-15 (PRU-15) akan diadakan selewat-lewatnya pada penghujung Julai tahun hadapan.
Perdana Menteri, Tan Sri Muhyiddin Yassin berkata, beliau tidak berhasrat untuk terus memegang tampuk kepimpinan negara.
“Dalam keadaan ini, adalah wajar mandat dipulangkan semula kepada rakyat untuk memilih kerajaan yang baharu apabila tiba masa yang lebih sesuai.
“Justeru, bergantung kepada situasi pandemik, saya membuat akujanji bahawa PRU-15 akan diadakan selewat-lewatnya pada penghujung bulan Julai tahun hadapan,” katanya ketika menyampaikan ucapan khas hari ini. – K! ONLINE


RUU Lompat Parti bakal dibentang
Oleh MOHD RASDAN AHMAD

13 Ogos 2021, 6:42 pm
PETALING JAYA – Rang Undang-Undang (RUU) Pindaan Perlembagaan untuk mengehadkan tempoh jawatan Perdana Menteri kepada dua penggal sahaja dan Rang Undang-Undang Anti-Lompat Parti akan dibentangkan di Parlimen.
Perdana Menteri, Tan Sri Muhyiddin Yassin berkata, sekiranya kerajaan berjaya mendapatkan sokongan bi-partisan di Dewan Rakyat dan Dewan Negara yang melebihi majoriti dua pertiga RUU tersebut bakal dibentangkan.
“Suatu Rang Undang-Undang Pindaan Perlembagaan untuk mengehadkan tempoh jawatan Perdana Menteri kepada dua penggal sahaja dan Rang Undang-Undang Anti-Lompat Parti akan dibentangkan di Parlimen,” katanya menerusi ucapan khas hari ini. – K! ONLINE


Bunuh diri kerana obses dengan teori konspirasi Covid-19
Oleh KOSMO!

13 Ogos 2021, 5:00 pm
LONDON – Seorang ahli teori konspirasi yang percaya bahawa Covid-19 merupakan  tipu muslihat bagi mencipta ‘orde dunia baharu’ bertindak membunuh diri  selepas mengalami gangguan mental yang kronik, lapor portal berita MailOnline semalam.
Wayne Paul Galley, 47, dilaporkan mati di rumah seorang ahli keluarganya di Lancashire, Britain pada 30 April lepas.
Dia dikatakan mengalami gangguan mental yang kronik dan menjadi obses dengan pelbagai teori konspirasi.
Koroner kawasan tersebut, Richard Taylor membacakan kenyataan isteri Galley, Claire yang  berkata,  suaminya percaya bahawa Covid-19 adalah penghujung kepada kehidupan normal.
Justeru, dia perlu melindungi keluarganya dengan menyimpan makanan.
“Claire telah cuba untuk membawa Galley berjumpa dengan pakar psikiatri.

“Dia juga tidak tidur selama lima hari. Ketika perintah berkurung yang pertama, terdapat perubahan ketara dalam personaliti Galley dan dia menjadi obses dengan pemikiran bahawa kerajaan cuba untuk mengawal setiap orang menerusi Covid-19.
“Galley juga percaya bahawa virus itu adalah satu muslihat untuk menghapuskan sebilangan besar populasi supaya  pemerintahan era dunia baharu dapat diwujudkan,” kata Taylor.
Sementara itu, Claire turut memberitahu bahawa suaminya percaya peralatan elektrik di rumah mereka memahami percakapannya dan menganggap orang ramai akan datang kepadanya.
Dia kemudiannya meletakkan lebih banyak kunci pada tingkap-tingkap dan pintu selain menjadi semakin obses.
“Pada hari kematiannya, dia memberitahu isterinya bahawa dia tidak memerlukan sebarang bantuan,” tambah Taylor.
Selepas menilai kesemua bukti, koroner melaporkan kes itu sebagai bunuh diri. – AGENSI


Kaunter JPJ dibuka hujung minggu
Oleh NUR SHARIEZA ISMAIL

13 Ogos 2021, 5:29 pm
PUTRAJAYA – Kaunter Jabatan Pengangkutan Jalan (JPJ) di seluruh negara akan beroperasi pada hujung minggu bermula hari ini di negeri Kedah, Terengganu, Kelantan dan Johor dan esok bagi negeri-negeri lain.
JPJ menerusi satu notis makluman pelanggan berkata, waktu operasi kaunter adalah dari pukul 9 pagi hingga 1 petang dengan kesemua urusan adalah secara janji temu berjadual.
“Kaedah ‘walk-in’ tidak dibenarkan manakala mod pembayaran adalah secara tanpa tunai bagi operasi hujung minggu ini,” katanya hari di sini hari ini.
JPJ berkata, kapasiti petugas kaunter adalah mengikut garis panduan pengoperasian pejabat kerajaan mengikut fasa di bawah Pelan Pemulihan Negara (PPN) negeri masing-masing.
“Orang ramai dinasihatkan untuk sentiasa mematuhi prosedur operasi standard Covid-19 yang dikeluarkan oleh Majlis Keselamatan Negara dan Kementerian Kesihatan,” katanya. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Gangguan bekalan air Kuala Terengganu, Kuala Nerus pulih
Oleh MOHD AZLI ADLAN

13 Ogos 2021, 5:25 pm
KUALA NERUS – Kerja-kerja pembaikan paip utama di dasar Sungai Terengganu yang menyebabkan gangguan bekalan air kronik di daerah ini dan Kuala Nerus sejak 2 Ogos lalu akhirnya berjaya diselesaikan hari ini.
Sehubungan itu, bekalan air mulai pulih secara berperingkat yang sudah pastinya melegakan 27,800 isi rumah terlibat yang terjejas sejak 12 hari lalu.
Menteri Besar Terengganu, Datuk Seri Ahmad Samsuri Mokhtar berkata, kerja-kerja pembaikan paip utama tersebut telah berjaya disiapkan sehari lebih awal daripada jadual asal iaitu esok.
“Pengisian di tangki air utama sudah dilakukan pada awal pagi tadi dengan kawasan perumahan berhampiran sudah mula menerima bekalan air secara berperingkat mulai pukul 12 tengah hari.
“Bekalan air di semua kawasan terlibat dijangka pulih sepenuhnya pada esok,” katanya ketika memantau pengisian air di Tangki Bukit Berangan di sini hari ini.
Ahmad Samsuri berkata, satu jawatankuasa khas telah ditubuhkan untuk menyiasat punca sebenar kebocoran paip utama di dasar Sungai Terengganu yang telah mencetuskan krisis air terburuk Terengganu tersebut.

Kosmo! 5 Ogos lalu melaporkan paip utama yang terletak di dalam dasar Sungai Terengganu pecah sehingga menyebabkan gangguan bekalan air di 56 lokaliti di daerah ini dan Kuala Terengganu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ismail Sabri menghadap Sultan Johor
Oleh KHAIRUL MOHD. ALI

13 Ogos 2021, 5:19 pm
JOHOR BAHRU – Sultan Johor, Sultan Ibrahim Sultan Iskandar berkenan menerima menghadap Timbalan Perdana Menteri, Datuk Seri Ismail Sabri Yaakob di Istana Pasir Pelangi, di sini hari ini.
Pertemuan itu dikongsikan dalam laman Facebook rasmi baginda Sultan Ibrahim dan difahamkan ia adalah pertemuan pertama Timbalan Perdana Menteri setelah menjawat jawatan tersebut, baru-baru ini.
“Ismail Sabri tiba di Istana Pasir Pelangi kira-kira pukul 10.45 pagi dan pertemuan bersama Baginda Tuanku Sultan Ibrahim berlangsung selama lebih sejam,” jelas kenyataan itu.
Sementara itu, Ismail Sabri turut mengadakan mesyuarat tertutup bersama Biro Politik UMNO Johor setelah dilihat memasuki perkarangan kediaman rasmi Menteri Besar, Datuk Ir. Hasni Mohammad pada pukul 2.15 petang sebelum meninggalkan kediaman itu kira-kira dua jam kemudian.
Selain Hasni, mesyuarat itu turut dihadiri pemimpin UMNO Johor antaranya Timbalan Pengerusi UMNO Johor, Datuk Nur Jazlan Mohamed dan Setiausaha Kerja UMNO Johor, Pandak Ahmad.- K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Polis bantu Orang Asli dapat pujian
Oleh MOHD RASDAN AHMAD

13 Ogos 2021, 5:06 pm
PETALING JAYA – ‘Polis dan masyarakat berpisah tiada’. Itulah istilah yang selalu kita dengar dan ternyata ia benar-benar dipraktikkan anggota keselamatan itu.
Satu klip video yang tular di media sosial ketika ini menyaksikan dua anggota unit kereta peronda polis (MPV) Johor membantu seorang lelaki bersama anaknya yang berusia setahun.
Difahamkan, kejadian yang berlaku di Perling itu melibatkan Lans Korperal Ibrahim Mohamed Zan dan Lans Korporal Aiman Fikri Zakaria yang terserempak dengan dua beranak di tepi jalan disebabkan motosikal kehabisan petrol.
Paling menyedihkan lelaki Orang Asli itu dikatakan tidak mempunyai wang untuk membeli petrol.
Dua anggota itu kemudian pergi ke sebuah stesen minyak untuk membeli petrol bagi membantu lelaki terbabit dan difahamkan telah memaklumkan kepada penyelia mereka untuk mendapatkan bantuan yang sepatutnya.
Pegawai dan anggota lain yang berada di lokasi berdekatan membuat kutipan kilat untuk diberikan kepada lelaki tersebut.

Orang ramai yang melihat video itu tersentuh hati apabila anggota terlibat membawa anak lelaki itu yang menangis bersama mereka ke rumahnya di Masai.
“Allahu, sungguh besar pengorbanan dua anggota polis ini. Diharapkan pengorbanan dan bantuan ini terus menjadi ikutan kepada anggota-anggota lain. Ini baru polis sebenar,” jelas Syazwan Akmal.
“Bukan hanya menjaga keamanan ketika kita lena dibuai mimpi, mereka berkorban tinggal anak bini. Tapi kita pula langsung tak hormat polis. Lihat sendiri video ini baru kita faham,” ujar Eser_y16. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiga operator judi online kena cekup
Oleh EDDY AQMAL MOHAMED HAMIDI

13 Ogos 2021, 5:37 pm
KUALA LUMPUR – Polis menahan tiga individu warga tempatan disyaki terlibat dalam aktiviti perjudian online dalam serbuan di dua kondominium di Jalan Wangsa Kuarza di sini semalam.
Ketua Polis Daerah Wangsa Maju, Superintendan Ashari Abu Samah berkata, mereka yang ditahan terdiri daripada seorang lelaki dan dua wanita tempatan yang disyaki berperanan sebagai operator.
“Kediaman itu disewa RM2,000 sebulan dan beroperasi sebagai pusat judi sejak awal tahun ini.
“Suspek ditugaskan untuk mengendalikan aktiviti itu selain membuat panggilan sebagai salah satu cara mempromosikan judi online menerusi aplikasi dan laman sosial,” katanya dalam  kenyataan hari ini.
Menurut Ashari, pihaknya merampas pelbagai peralatan termasuk tiga set komputer, 56 telefon bimbit, router, modem dan peralatan lain yang digunakan dalam aktiviti judi online.
“Kertas siasatan dibuka di bawah Seksyen 4(1)(g) Akta Rumah Judi Terbuka 1953 yang membawa hukuman denda tidak kurang RM5,000 dan tidak lebih RM50,000 serta penjara maksimum tiga tahun.

“Selain itu hukuman denda tidak kurang RM5,000 dan tidak melebihi RM50,000 bagi setiap mesin judi yang dirampas turut dikenakan sekiranya didapati bersalah,” ujar beliau. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-7627292


[VIDEO] ‘Saya jual krim kesihatan, bukan barang terlarang’
Oleh MOHD YUNUS YAKKUB

13 Ogos 2021, 4:53 pm
SHAH ALAM – Pelawak terkenal, Mazlan Ahmad, 52, atau lebih dikenali sebagai Lan Pet Pet menafikan terlibat dalam sebarang penjualan barangan terlarang seperti tular baru-baru ini.
Lan Pet Pet berkata, sebaliknya ia merupakan produk krim kesihatan lelaki dengan dia merupakan rakan kongsi tersebut.
Katanya, video tersebut memberikan imej negatif kepadanya dan keluarga walaupun ketika kejadian sebenarnya dia sedang membuat penghantaran (COD) krim tersebut di sebuah lokasi di Kedah.
“Ramai salah faham apabila video tular menyatakan saya menjual barang terlarang. Saya ingin tegaskan tidak buat begitu.
“Orang itu (pembeli) duduk kampung hendak membeli krim tersebut, namun tidak tahu cara pesanan dalam talian disebabkan telah tua. Produk ini mungkin menyebabkan dia malu dengan keluarga dan isterinya, jadi saya buat COD produk itu sahaja,” katanya pada sidang akhbar di hadapan kompleks mahkamah, Seksyen 5 di sini hari ini.
Beliau yang kini bekerja sebagai pegawai khas di sebuah firma guaman memberitahu, dia memaafkan perakam dan netizen yang mengecam susulan penularan video tersebut.

Ujar Lan Pet Pet, dia juga tidak akan mengambil sebarang tindakan undang-undang termasuk menyaman perakam terbabit dan mereka yang menularkan video itu
Sebelum ini, tular di Twitter sebuah video yang memaparkan seorang individu seperti sedang menjalankan urusan jual beli dalam keadaan mencurigakan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


232 termometer tiruan dijual online dirampas
Oleh NUR SHARIEZA ISMAIL

13 Ogos 2021, 4:46 pm
PUTRAJAYA – Kegiatan segelintir peniaga menjual termometer dipercayai tiruan secara dalam talian terbongkar selepas pihak berkuasa menyerbu dua lokasi di Klang, Selangor dan Bukit Jalil, Kuala Lumpur seterusnya merampas 232 unit alat tersebut bernilai RM25,720.
Operasi oleh pasukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) Selangor dan Putrajaya itu dilakukan di sebuah rumah di Klang pada 5 Ogos dan di sebuah gudang di Bukit Jalil pada 10 Ogos lepas.
Timbalan Pengarah Penguat Kuasa Operasi, Shamsul Nizam Khalil berkata, kedua-dua operasi itu dijalankan hasil maklumat dan aduan daripada wakil pemilik cap dagang berdaftar yang mengesan terdapat peniaga menjual termometer disyaki tiruan secara dalam talian.
“Modus operandi peniaga ini dengan mengiklankan termometer menggunakan jenama popular di pasaran dengan harga lebih murah bagi menarik minat pembeli,” katanya menerusi kenyataan hari ini.
Dalam operasi itu, sebanyak 166 termometer jenama terkenal disyaki tiruan diramoas di premis kediaman di Klang dan 66 unit lagi di gudang di Bukit Jalil. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


10 lokaliti di Sabah, satu di Pahang kena PKPD
Oleh NOR IDAYU BOSRO

13 Ogos 2021, 5:59 pm
PUTRAJAYA – Kerajaan melaksanakan Perintah Kawalan Pergerakan Diperketatkan (PKPD) di beberapa lokaliti di Sabah dan satu di Pahang bermula 15 Ogos hingga 28 Ogos depan.
Menteri Kanan Luar Negeri Kluster Keselamatan, Datuk Seri Hishammuddin Tun Hussein berkata, lokaliti tersebut ialah Jalan Blue Valley-Lojing, Cameron Highlands selain tiga lokaliti di Kota Kinabalu ialah Kampung Pulutan, Manggatal; Kg. Mansiang, Menggatal dan Tapak Bina Hyatt Centric manakala dua lokaliti di Beaufort ialah Kg. Brunei, Membakut dan Rumah Kongsi Tapak Bina Prima, Lumat.
Selain itu, katanya, turut dikenakan PKPD ialah Kg. Rancangan Kalabakan, Kalabakan; Kampung Mangaris 2, Kota Marudu; Kampung Contoh, Putatan; Lorong Mat Salleh Bt.2, Jalan Apas, Tawau.
“Sementara itu sejumlah lokaliti di Sabah dilanjutkan lagi PKPD iaitu Kampung Siansai Dundau, Kota Belud; Projek Perumahan Rakyat (PPR) Sri Semarak, Tawau; Kampung Sembulan Tengah & Lama, Kota Kinabalu dan Kampung Tempasuk 1, Kota Belud,” katanya dalam kenyataan hari ini.
Dalam pada itu, Hishammuddin berkata, penguatkuasaan PKPD ditamatkan melibatkan lima lokaliti di Tawau, Sabah iaitu Bandar Sabindo, Kampung Rancangan Sungai Tongkang, Taman Kukusan, Batu 2 Lorong Habib Abdul Rahman, Jalan Apas, Taman Berjaya manakala lima lokaliti di Keningau iaitu Kampung Bariawa Laut, Kampung Baitah, Kampung Panagatan Ulu, Kampung Kota Ayangan, Rumah Kongsi Jutaya Lingkudau.
Selain itu, katanya, turut ditamatkan tiga lokaliti di Kudat iaitu Kampung Seri Aman, Taman Orkid dan Kampung Damaran Banggi serta tiga lokaliti di Sandakan iaitu Kampung Lupak Meluas Darat, Kampung Sundang Laut dan Flat Taman Sejati termasuk Taman Sempelang, Kota Kinabalu; Kampung Tengah Padang, Putatan dan Kampung Babagon, Penampang.

“Dua lokaliti di Pahang turut ditamatkan iaitu Kampung Tanjung Kerayong, Mentakab, Temerloh dan Pos Iskandar, Bera,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ucapan khas PM pukul 6 petang ini
Oleh LUQMAN RIDHWAN MOHAMED NOR

13 Ogos 2021, 5:47 pm
PETALING JAYA – Perdana Menteri, Tan Sri Muhyiddin Yassin akan menyampaikan ucapan khas Bersama Memulihkan Negara pada pukul 6 petang ini.
Beliau dijangka berkongsi rancangan kerajaan bagi memulihkan ekonomi negara serta pelan terkini bagi memerangi pandemik Covid-19.
Pada Ahad lalu, Perdana Menteri menerusi satu pengumuman khas memaklumkan mengenai beberapa kelonggaran kepada individu yang telah menerima dua suntikan vaksin Covid-19. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jakoa urus jenazah Orang Asli secara percuma
Oleh AIMUNI TUAN LAH

13 Ogos 2021, 4:29 pm
GUA MUSANG – Proses pengendalian mayat pesakit Covid-19 melibatkan masyarakat Orang Asli di daerah ini dijalankan secara teratur dan terurus.
Pegawai Jabatan Kemajuan Orang Asli (Jakoa) Gua Musang, Azman Ngadiron berkata, Jakoa mengambil tanggungjawab bagi mengurus semua jenazah Orang Asli yang meninggal dunia akibat jangkitan wabak Covid-19.
Katanya, selain tanpa dikenakan sebarang bayaran, Kementerian Kesihatan, Majlis Keselamatan Negara dan agensi keselamatan lain banyak membantu melancarkan proses pengebumian jenazah di perkampungan Orang Asli.
“Jakoa juga akan terus menjaga kebajikan mereka yang masih lagi dikuarantin di Pusat Kuarantin dan Rawatan Covid-19 (PKRC) atau masih kekal di lokasi Perintah Kawalan Pergerakan Diperketatkan dengan memberi bantuan bekalan makanan,” katanya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kompleks Menara Condong ditutup
Oleh ZAKI SALLEH

13 Ogos 2021, 4:04 pm
TELUK INTAN – Individu dan sesiapa yang telah berkunjung ke Kompleks Menara Condong di sini diminta mengemas kini maklumat kepada pihak Pejabat Kesihatan Daerah (PKD) Hilir Perak.
Ini berikutan kompleks berkenaan telah dikenal pasti sebagai kawasan berisiko tinggi jangkitan Covid-19.
PKD Hilir Perak dalam satu kenyataan memberitahu, individu berkenaan hendaklah melengkapkan borang penilaian risiko yang boleh diakses menerusi pautan pada laman Facebook pusat tersebut.
“Sekiranya anda pekerja, penghuni atau pengunjung Kompleks Menara Condong sila lengkapkan borang penilaian risiko https://tinyurl.com/KompleksMC. Jika anda sudah mempunyai gejala sila dapatkan pemeriksaan segera,” ujar kenyataan itu.
Berikutan itu, kompleks berkenaan telah diarahkan tutup oleh Majlis Perbandaran Teluk Intan (MPTI) selama 10 hari sehingga 21 Ogos ini bagi kerja-kerja sanitasi.
Dalam pada itu, PKD Hilir Perak turut memaklumkan bahawa satu kluster jangkitan terbaru dikesan melibatkan sebuah pusat jagaan yang terletak di Taman Retna, Jalan Manggis di sini.

Sehingga semalam, sebanyak 15 kes baharu direkodkan dengan jumlah kes keseluruhan adalah sebanyak 18 kes.
Sehubungan itu, mana-mana warga emas berusia 60 tahun ke atas boleh mendapatkan suntikan vaksin Covid-19 secara datang terus ke pusat pemberian vaksin terdekat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Remaja maut, motosikal bertembung kereta
Oleh HARIS FADILAH AHMAD

13 Ogos 2021, 3:50 pm
JERANTUT – Seorang remaja maut selepas motosikal yang ditunggangnya bertembung dengan sebuah kereta di Kilometer 26, Jalan Jerantut-Hulu Cheka berdekatan Kampung Koi, dekat sini semalam.
Timbalan Ketua Polis Jerantut, Deputi Superintendan Azman Mat Kamis berkata, kejadian kira-kira pukul 6.55 petang itu berlaku ketika mangsa, Muhammad Nur Haqiemie Suhadi, 18, dalam perjalanan pulang ke rumahnya di Kambung Baru di sini.
“Apabila sampai di tempat kejadian, remaja yang menunggang motosikal itu dipercayai telah masuk ke laluan bertentangan dan bertembung dengan sebuah kereta.
“Akibat pertembungan ini, mangsa telah maut di tempat kejadian, manakala pemandu dan penumpang kereta tidak mengalami sebarang kecederaan,” katanya di sini hari ini.
Menurutnya, mayat mangsa dihantar ke Hospital Jerantut untuk bedah siasat dan kes itu disiasat mengikut Seksyen 41 (1), Akta Pengangkutan Jalan Raya 1987.  – K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


HRW tuduh Hamas lakukan jenayah perang
Oleh KOSMO!

13 Ogos 2021, 4:29 pm
NEW YORK – Kumpulan hak asasi antarabangsa,  Human Right Watch menuduh kumpulan Hamas melakukan jenayah perang kerana melancarkan serangan  yang mengakibatkan kematian dan kecederaan penduduk awam di Israel  serta Gaza pada Mei lepas, lapor agensi berita United Press International semalam.
Pertubuhan bukan kerajaan itu berkata, siri serangan roket Hamas telah membunuh 12 warga Israel dan mencederakan puluhan yang lain.
Tambahnya, serangan dari Gaza itu turut membunuh serta mencederakan sebilangan penduduk Palestin.
“Pejuang Hamas ketika pertempuran pada Mei lepas, secara terang-terangan mencabuli undang-undang peperangan dengan melancarkan beribu-ribu roket secara rawak  ke arah bandar-bandar di Israel.
“Kegagalan Hamas dan kerajaan Israel memikul  tanggungjawab terhadap tuduhan jenayah perang membuktikan pentingnya peranan Mahkamah Jenayah Antarabangsa (ICC),” kata pemangku Pengarah HRW Rantau Asia Barat dan Afrika Utara,  Eric Goldstein.
Pada bulan lepas, HRW menuduh Israel melakukan jenayah perang sepanjang pertempuran selama 11 hari tersebut.

Menurut organisasi itu, tiga serangan Israel yang membunuh 62 penduduk Palestin dianggap sebagai jenayah perang kerana tidak menyasarkan fasiliti ketenteraan di kawasan sekitarnya.
Susulan itu, HRW meminta ICC  untuk menyiasat serangan Israel tersebut.
Sebelum ini, Kementerian Kesihatan Gaza menyalahkan tentera Israel kerana mencederakan hampir 2,000 penduduk Palestin ketika pertempuran tersebut termasuk 600 kanak-kanak.
Bagi pihak Israel pula, mereka mendakwa serangan pejuang Hamas telah mencederakan ratusan  penduduknya. – AGENSI


21,468 kes Covid-19 hari ini
Oleh SITI A'ISYAH SUKAIMI

13 Ogos 2021, 3:47 pm
PUTRAJAYA – Sebanyak 21,468 kes baharu dilaporkan hari ini, menjadikan jumlah kes positif Covid-19 sebanyak 1,363,683 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 7,449 kes, diikuti oleh Kuala Lumpur (2,183 kes), Kedah (1,807 kes), Sabah (1,654 kes), Johor (1,485 kes), Pulau Pinang (1,316 kes) dan Kelantan (1,088 kes).
“Negeri Sembilan pula (974 kes), Perak (940 kes), Melaka (723 kes), Sarawak (715 kes), Pahang (572 kes) dan Terengganu (440 kes).
“Putrajaya (66 kes), Perlis (50 kes) dan Labuan (enam kes),” katanya pada Facebook di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kakitangan KKM mati mengejut di pusat kuarantin
Oleh ALICIA JOHNY KUEH

13 Ogos 2021, 4:12 pm
KUCHING – Seorang kakitangan Kementerian Kesihatan (KKM) yang tidak sedarkan diri di sebuah bilik rehat sebuah hotel malam tadi, telah disahkan meninggal dunia oleh pihak polis.
Ketua Polis Daerah Kuching, Asisten Komisioner Ahsmon Bajah yang mengesahkan kes itu berkata, mangsa yang berasal dari Mukah terbabit adalah pembantu perubatan berusia 28 tahun yang baru ditugaskan ke pusat kuarantin sejak 2 Ogos lalu.
“Pihak polis menerima maklumat awal berkenaan seorang kakitangan KKM yang bertugas di pusat kuarantin di kawasan King Centre Kuching ditemui dalam keadaan tidak sedarkan diri di dalam bilik rehatnya di Tingkat 2 pada pukul 7.07 malam.
“Siasatan awal mendapati tiada sebarang unsur-unsur jenayah dan tiada sebarang kesan pecah masuk atau kehilangan barangan milik si mati.
“Pemeriksaan ke atas tubuh badan mangsa juga tidak menemui sebarang kecederaan dialami oleh mangsa,” katanya dalam satu kenyataan hari ini.
Ahsmon turut berkata bahawa mangsa dipercayai meninggal dunia dalam tempoh lebih kurang tujuh jam sebelum ianya disedari oleh rakan sekerja si mati.

Mayat mangsa telah dibawa ke Hospital Umum Sarawak untuk saringan Covid-19 dan bedah siasat.-K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Ultraman Zero’ terima dos kedua vaksin Covid-19
Oleh MOHD SYALMIZI HAMID

13 Ogos 2021, 4:23 pm
SEBERANG PERAI – Seorang peminat kostum adiwira sekali lagi mencuri perhatian orang ramai apabila tampil mendapatkan suntikan dos kedua vaksin Covid-19 di Pusat Pemberian Vaksin (PPV) di Hospital Pakar KPJ, Bandar Perda, Bukit Mertajam di sini dengan mengenakan kostum Ultraman Zero.
Sebelum ini, ketika menerima dos pertama pada 27 Julai lalu, pemuda berkenaan, Mohamad Syukur Mohd. Patthi, 27, tampil sambil mengenakan kostum watak ‘Ultraseven’.
Menurut Mohamad Syukur, dia berbuat demikian semata-mata bagi menghiburkan orang ramai dan petugas di PPV berkenaan.
“Dalam situasi pandemik yang agak teruk ketika ini, saya mahu memberi sedikit keceriaan kepada penerima vaksin dan para petugas barisan hadapan yang bertungkus-lumus.
“Saya juga tampil membawa bendera Jalur Gemilang sebagai usaha kecil untuk menyemarakkan sambutan bulan kemerdekaan,” katanya kepada pemberita.
Mohamad Syukur ketika menerima suntikan di PPV Hospital Pakar KPJ, Bandar Perda di Bukit Mertajam.
Sementara itu, anak bongsu daripada tiga beradik itu berkata, biarpun telah melengkapkan dua dos suntikan dan mempunyai beberapa kelonggaran seperti boleh ‘dine-in’ dan merentas daerah selepas 14 hari lagi, namun dia tetap memilih duduk di rumah sekiranya tiada keperluan untuk keluar.

“Saya seronok selepas dapat dos kedua ini, tetapi melihat kes yang masih tinggi adalah lebih penting untuk sentiasa mengamalkan prosedur operasi standard (SOP) dan berjaga-jaga sepanjang masa,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sumber pendapatan hilang, bapa meninggal dunia
Oleh AFIFI HAFIZ MOHD NOR

13 Ogos 2021, 4:18 pm
SEREMBAN – Seorang pelajar tingkatan empat Sekolah Menengah Kebangsaan (SMK) Mambau di sini terpaksa melalui kehidupan baru selepas bapanya meninggal dunia akibat Covid-19 hujung Jun lalu.
Pelajar tersebut, Adli Adnan, 16, berkata, sebelum ini arwah bapanya, Adnan Rawi yang menanggung mereka sekeluarga kerana ibu tidak berkerja.
Katanya, bapanya meninggal dunia selepas kira-kira seminggu dimasukkan ke Hospital Tuanku Jaafar Seremban di sini.
“Kali terakhir kami berjumpa ayah pulang ke rumah untuk membaiki kereta yang rosak, tetapi ketika itu bapa tidak mahu salam kerana dia beritahu rasa lain dan tidak sedap badan,” katanya ketika ditemui pada program penyampaikan sumbangan keluarga pelajar B40 di Sekolah Menengah Kebangsaan Mambau di sini hari ini.
Adli memberitahu, bapanya berpesan supaya belajar rajin-rajin dan menjadi manusia yang berguna.
“Ayah juga pesan supaya jaga hubungan adik beradik dan jaga diri baik-baik. Kehilangannya memang buat saya terasa kerana tiada lagi teguran kalau buat salah, ” katanya yang bercita-cita menjadi tentera laut.

Jelasnya, setelah pemergian bapanya, kakak sulung yang menanggung keluarga, namun ketika ini kakaknya tidak dapat bekerja kerana Perintah Kawalan Pergerakan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tembakan : Suspek rampas senjata api sebelum tembak
Oleh EDDY AQMAL MOHAMED HAMIDI

13 Ogos 2021, 4:08 pm
PETALING JAYA – Polis mengesahkan suspek yang melepaskan tembakan dalam kejadian di Skuadron 330 Tentera Udara Diraja Malaysia (TUDM) Kota Samarahan, Sarawak pagi tadi telah merampas senjata api dari tempat simpanan senjata api di balai pengawal di lokasi kejadian.
Timbalan Pesuruhjaya Polis Sarawak, Deputi Komisioner Polis Mancha Ata berkata, siasatan awal mendapati salah seorang anggota TUDM iaitu suspek telah merampas senjata berkenaan dan melepaskan tembakan setelah cuba ditenangkan oleh rakannya.
“Suspek kemudiannya masuk ke bahagian bilik rehat dan menembak seorang lagi mangsa di bahagian sisi dada sebelah kanan mengakibatkan mangsa maut di tempat kejadian sebelum menembak seorang lagi anggota pada bahagian belakang badan.
“Suspek kemudiannya membunuh diri dengan menembak bahagian bawah dagu menembusi otak dan mati di tempat kejadian,” katanya menerusi satu kenyataan hari ini.
Menurut Mancha, susulan kejadian tembakan itu, tiga anggota TUDM telah disahkan maut di tempat kejadian, manakala seorang lagi yang sebelum ini parah disahkan meninggal dunia pada pukul 9.20 pagi di Hospital Jantung Kota Samarahan.
“Pihak Forensik Ibu Pejabat Polis Kontinjen Sarawak dan Forensik Hospital Umum Sarawak telah bergegas ke lokasi dan setakat ini siasatan meliputi pengambilan sampel DNA, senjata, kesan tembakan dan kelongsong senjata yang akan dihantar ke forensik dan Jabatan Kimia untuk siasatan selanjutnya.

“Selain itu, pihak polis telah meneliti rakaman televisyen litar tertutup (CCTV) dan saksi akan dipanggil untuk siasatan lanjut, namun motif dan punca kejadian masih dalam siasatan.
“Kes ini disiasat di bawah Seksyen 302 Kanun Keseksaan kerana membunuh,” katanya.
Tambah Mancha, maklumat suspek dan mangsa akan dirahsiakan untuk menghormati serta menjaga sensitiviti keluarga dan orang awam dinasihatkan agar tidak membuat sebarang spekulasi atas kejadian tersebut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penganggur dijel 5 bulan hempuk kepala abang ipar guna periuk
Oleh NUZULSHAM SHAMSUDDIN

13 Ogos 2021, 3:41 pm
SELAYANG – Tindakan seorang lelaki yang menghempuk kepala abang iparnya menggunakan periuk sehingga cedera pada dahi, berakhir apabila dia dihukum penjara lima bulan oleh Mahkamah Majistret di sini hari ini.
Majistret Nur Hafizah Rajuni menjatuhkan hukuman itu ke atas Azmi Shahadan, 56, selepas tertuduh mengaku bersalah atas pertuduhan yang disabitkan ke atasnya.
Mahkamah turut memerintahkan tertuduh menjalani hukuman penjara bermula dari tarikh dia ditangkap pada 16 Julai lalu.
Mengikut pertuduhan tertuduh yang masih bujang itu didakwa menyebabkan kecederaan terhadap Isnin Kulop @ Isnin Marup, 72, menggunakan periuk di rumah mereka di Kampung Laksamana, Batu Caves, di sini, pukul 11 pagi, pada 6 Julai lalu.
Berikutan itu pertuduhan dikemukakan mengikut Seksyen 324 Kanun Keseksaan yang membawa hukuman penjara maksimum 10 tahun atau dengan denda atau dengan sebat atau mana-mana dua daripada hukuman-hukuman itu.
Terdahulu semasa rayuan, tertuduh yang diwakili peguam Yayasan Bantuan Guaman Kebangsaan (YBGK), M. Marippan memohon mahkamah mengenakan hukuman yang ringan dengan alasan tertuduh kini tidak bekerja, masih bujang dan tinggal bersama-sama mangsa selain mengalami masalah mental.

Bagaimanapun, Timbalan Pendakwa Raya Khairunnisak Hassni memohon mahkamah mengenakan hukuman yang setimpal kerana mangsa mengalami kecederaan ringan di kepala dan tertuduh menggunakan periuk sebagai alat untuk menceradakan mangsa. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


30 atlet Olimpik negara terima penghargaan
Oleh MUHAMMAD ZUHAILY BADLISHAH

14 Ogos 2021, 8:27 pm
SEMUA atlet tanpa mengira status sebagai pemenang pingat atau sebaliknya, kesemua 30 wakil negara yang bertanding pada Sukan Olimpik Tokyo 2020 baru-baru ini tetap diberikan penghargaan yang sama oleh Teh Tarik Place.
Restoran tempatan yang mempunyai lebih daripada 14 cawangan di seluruh negara dan dua di Brunei itu tampil dengan inisiatif memberikan teh tarik serta produk makanan percuma sepanjang hayat buat 30 atlet berkenaan.
Ia sebagai penghormatan atas sumbangan mereka yang berjuang penuh semangat untuk memastikan bendera Malaysia berkibar megah sepanjang temasya sukan berprestij dunia itu berlangsung dari 23 Julai hingga 8 Ogos lalu.
Pengerusi Eksekutif Techna-X, Tunku Naquiyuddin Tuanku Ja’afar menjelaskan, atlet harus berbangga dengan pencapaian mereka selepas berlatih bertahun-tahun semata-mata untuk layak ke pentas Olimpik.
“Kami mengakui pengorbanan, semangat dan dedikasi yang telah ditunjukkan oleh kesemua barisan atlet negara walaupun ada yang meragui.
“Atlet juga jangan risau mengenai buli siber kerana ia sentiasa berlaku bukan sahaja dalam sukan. Ia datang daripada kelompok minoriti tetapi majoritinya berbangga dengan kejayaan anda,” katanya dalam satu kenyataan.

Ketua Pegawai Eksekutif Craveat International, Lee Yew Jin turut menyatakan penghargaannya kepada semua atlet negara atas usaha dan semangat juang mereka pada Olimpik Tokyo 2020.
“Sebagai tanda penghargaan dan terima kasih, kami mengumumkan pemberian seumur hidup berupa teh tarik serta produk makanan kepada semua Olimpian Malaysia (pada Olimpik Tokyo 2020),” jelasnya.
Pingat perak berjaya dimenangi jaguh berbasikal trek, Datuk Mohd. Azizulhasni Awang dalam acara keirin, manakala gangsa disumbangkan melalui sukan badminton menerusi beregu lelaki, Aaron Chia-Soh Wooi Yik. – K! ONLINE


Selamba keluar rumah walaupun positif Covid-19
Oleh NUR HUDA MUSA

14 Ogos 2021, 9:47 pm
PETALING JAYA – Tindakan seorang wanita positif Covid-19 yang sedang menjalani kuarantin di rumah bersiar-siar berhampiran kawasan perumahannya mendapat kecaman orang ramai.
Melalui video yang dimuatnaik di TikTok milik wanita itu, dia mengaku menjadikan rutin harian keluar berjalan kaki berhampiran rumahnya dan menganggap pesakit Covid-19 tidak boleh berkurung sahaja serta perlu mendapatkan udara segar.
“Pesakit Covid-19 jangan berkurung je. Kalian perlu oksigen percuma dari Allah. Jiran-jiran jangan pulak takut, selagi tak menghampiri jiran-jiran bagi aku tak ada masalah. Sehari 15 minit pun okey dah,” katanya.
Apa yang membimbangkan pengguna media sosial ialah, tinjauan di ruang komen mendapati terdapat beberapa individu yang mengaku melakukan perkara sama sewaktu menjalani kuarantin di rumah setelah disahkan positif Covid-19.
“Betul tu. Sebab takut orang marah keluar, saya ambil udara naik motor tengah malam atau waktu subuh semasa positif Covid-19. Asalkan kita pakai mask (pelitup muka) tak pegang mana-mana benda,” kata seorang pengguna TikTok.
“Ya, sedut udara buka mask. Bila rasa nak batuk pakai mask dulu, lepastu buka balik sedut udara,” kata Akarasya.

Perkongsian itu mendapat kecaman orang ramai yang rata-ratanya mahu tindakan tegas diambil terhadap pemilik video tersebut.
“Dari dalam rumah tak dapat oksigen percuma ke? Boleh je buka tingkap, kenapa mesti keluar walaupun tak berjumpa orang lain? Harap pihak berkuasa dapat kesan dia ni dan ambil tindakan segera,” soal Amrie.
“Masa aku positif Covid-19, nak buka pintu rumah pun tak berani. Rasa serba salah walaupun nak buka pintu, ini pula nak keluar ambil angin macam ini,” kata Juu.
Difahamkan, wanita tersebut telah memadam video berkenaan dan bertindak menyahaktifkan akaun TikToknya sebaik sahaja menyedari tindakannya itu telah ditularkan dan mendapat kecaman dari orang ramai. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Netizen Indonesia berang IQ disamakan dengan gorila
Oleh KOSMO!

14 Ogos 2021, 8:30 pm
JAKARTA – Netizen Indonesia menyelar tindakan seorang wanita yang menyamakan kecerdasan otak atau IQ penduduk negara itu dengan IQ gorila, lapor laman berita Suara.com semalam.
Menerusi satu gambar yang dimuat naik semula di Instagram @mardiguwp, wanita tersebut menunjukkan sebuah data mengenai tahap IQ penduduk bagi beberapa buah negara.
Bagi Indonesia, purata IQ rakyatnya berada pada tahap paling rendah iaitu 87 mata (di bawah paras normal).
IQ normal manusia adalah pada kadar 90 hingga 109, manakala IQ yang melebihi 140 dianggap genius.
Wanita tersebut kemudiannya menyamakan IQ penduduk Indonesia dengan IQ gorila, sekali gus menimbulkan kemarahan dalam kalangan netizen negara itu.
“Saya amat tersinggung kerana IQ orang Indonesia disamakan dengan gorila. Bangsa Indonesia itu adalah satu bangsa yang besar dan terbaik! Jangan hina kami,” tulis @mardiguwp.

“Serbu wahai netizen Indonesia,” tulis seorang lagi pengguna. – AGENSI


Nenek dikecam pandu kereta mewah sambil main telefon
Oleh KOSMO!

14 Ogos 2021, 9:00 pm
JAKARTA – Seorang nenek dari Indonesia menjadi sensasi internet kerana videonya yang memaparkan aksinya memandu sebuah kereta berjenama mewah sambil bergaya di hadapan kamera tular di media sosial, lapor laman berita Suara.com semalam.
Wanita warga emas itu merakam aksinya yang memandu sambil bergaya dan sesekali menoleh ke arah kamera sambil mengikuti irama muzik yang dimainkan radio.
Dia kemudiannya berhenti di lampu isyarat sebelum bergaya dengan meletakkan jari di bawah dagunya serta mengenyit mata.
Wanita itu kemudiannya menunjukkan dua bentuk cincin serta pakaian yang dipakainya.
Video yang dimuat naik di TikTok itu menjadi bualan netizen dengan ramai yang menyelar cara nenek tersebut memandu secara berbahaya iaitu sambil bermain telefon bimbit.
“Fokus bawa kereta sahaja wahai nenek, nanti terkejut lampu hijau terus terlanggar orang,” tulis seorang netizen.

“Sekadar nasihat, kalau memandu, perlu fokus dan berhati-hati kerana ia boleh membahayakan diri sendiri dan orang lain,” komen seorang lagi. – AGENSI


Jumlah sumbangan sudah RM50,000, Emma Akma tunggu dibedah
Oleh HANISAH SELAMAT

14 Ogos 2021, 8:25 pm
PETALING JAYA – Genap seminggu berkongsi kegusaran mencari RM50,000 bagi menampung pembedahan membuang ketulan kanser perut sebesar bola sepak, dramatis Emma Akma menarik nafas lega hari ini apabila jumlah sumbangan mencapai kos diperlukan.
Katanya, hanya terima kasih dan kesyukuran mampu diluahkan kepada setiap dermawan dan orang ramai yang mendoakan dirinya kuat melawan sel kanser agresif tersebut, sekali gus dapat menjalani pembedahan dengan kadar segera.
“Dalam situasi semasa pandemik Covid-19 ini, saya tahu ramai berhadapan kesempitan hidup akibat pelbagai faktor, namun dikalangan mereka tetap menghulurkan sumbangan sebaik maklum mengenai keadaan kesihatan saya.
“Walaupun tidak mengenali saya, mereka tetap prihatin dan tidak kurang juga yang tidak putus-putus bagi semangat di laman sosial selain doakan saya. Itu sahaja pun sudah cukup buat saya bangkit semula.
“Tak terbalas budi baik dan doa anda semua. Walau sumbang RM1 atau doa saja pun saya hargai sangat. Ketika saya saat saya hampir rebah, banyak tangan datang menghulurkan sokongan.
“Jumaat lalu, sumbangan yang saya terima sudah mencukupi untuk anggaran kos pembedahan RM50,000. Alhamdulillah,” katanya.

Terdahulu, pemilik nama Noorakma Yunus, 52, itu mendedahkan menderita ketumbuhan dalam perut yang membesar dengan cepat, sekali gus membahayakan nyawa jika tidak segera dibuang dengan kos pembedahan sekitar RM50,000.
Dalam keadaan diri yang tidak berdaya manakala suami yang juga bekas kru penggambaran baharu ditamatkan kerja di sebuah hub kurier, kos sebesar sebanyak itu mustahil dapat disediakan dengan segera.
Menurutnya, wang simpanan yang ada hanya cukup untuk membayar sewa bulanan rumah serta perbelanjaan harian lain sejak mereka kehilangan punca pendapatan.
Bukan enggan menjalani pembedahan di hospital kerajaan, katanya dalam situasi pandemik semasa pembedahan untuk kes lain perlu menunggu giliran yang sudah tentu mengambil masa panjang.
Mengenai progres dirinya, Emma turut bersyukur kesnya kini turut dipantau Institut Kanser Negara (IKN) yang akan membuat beberapa siri pemeriksaan sebelum penetapan tarikh pembedahan.
“Alhamdulillah, pemeriksaan pertama sudah diakukann pada Khamis, manakala temu janji kedua pula dijadualkan pada 19 Ogos ini.
“Doktor maklumkan saya perlu ikuti beberapa prosedur sebelum boleh masuk ke dewan bedah demi memastikan tiada isu lain yang timbul nanti. Saya akur pada apa saja nasihat pakar.
“Kalau buat pembedahan di situ mungkin kosnya dapat dikurangkan dan baki sumbangan boleh digunakan untuk rawatan susulan. Apa pun doakan semoga semuanya berjalan lancar,” kongsi pelakon Gerak Khas: The Finale.
Mengenai tahap kesihatannya pula, dia masih menghadapi kesukaran untuk bergerak disebabkan saiz perutnya yang semakin membusung.
Seperti wanita sarat hamil sembilan bulan, pelakon yang berkecimpung dalam arena seni sejak akhir 1990-an itu turut menghadapi masalah sakit belakang dan beberapa masalah sampingan lain.


The Red Devils mengamuk hancurkan Leeds
Oleh KOSMO!

14 Ogos 2021, 10:08 pm
MANCHESTER – Manchester United membuktikan status sebagai pencabar utama merebut kejuaraan Liga Perdana Inggeris (EPL) musim ini apabila berkenduri gol membelasah Leeds United 5-1 di Stadium Old Trafford malam tadi.
Lebih menarik, perancang tengah United, Bruno Fernandes berada dalam kelas tersendiri selepas berjaya meledak hatrik pada minit ke-30, 54 dan 60.
Dua lagi gol The Red Devils dalam aksi itu dijaringkan oleh Mason Greenwood pada minit ke-52 dan Fred (m-68), manakala Luke Ayling menghadiahkan jaringan sagu hati buat Leeds.
Kemenangan tersebut menyaksikan skuad bimbingan Ole Gunnar Solskjaer itu melonjak ke tangga teratas dengan memintas pendatang baharu EPL, Brentford yang terdahulu memalukan Arsenal menerusi kemenangan 2-0 awal pagi tadi. – K! ONLINE


Martin tempah petak pertama GP Austria
Oleh KOSMO!

14 Ogos 2021, 9:36 pm
SPIELBERG, Austria – Pelumba pasukan Pramac Racing, Jorge Martin terus mempamerkan kejutan apabila menempah petak pertama buat kali kedua berturut-turut menjelang perlumbaan Kejuaraan Motosikal Dunia (MotoGP) pada Grand Prix (GP) Austria malam esok.
Martin yang berdepan masalah selepas terjatuh pada sesi latihan keempat, bangkit melakukan aksi luar biasa dari kelayakan pertama (Q1) sehingga ke petak pertama perlumbaan pada saingan Litar Red Bull Ring esok.
Lebih menarik, Martin yang muncul juara pada GP Styria minggu lalu mencatat rekod baharu terpantas satu minit 22.643 saat sekali gus mengatasi rekod lama milik rakan sepasukannya, Johann Zarco (1 minit 22.827s).
“Saya sangat takut sewaktu sesi Q1 kerana ramai pelumba terbaik dalam saingan itu. Namun, saya kembali mendapat keyakinan untuk terus memecut lebih laju pada sesi kelayakan kedua.
“Bagaimanapun, saya berdepan masalah dengan brek hadapan mungkin kerana terlalu panas pada sesi kelayakan pertama.
“Apa-apa pun, saya tetap gembira dengan keputusan ini dan berharap mampu melakukan kejutan serta mengulangi magis pada perlumbaan sebenar esok,” kata Martin.

Pelumba Monster Energy Yamaha, Fabio Quartararo pula terpaksa berpuas hati mencatat masa kedua terpantas 1 minit 22.677s sementara Francesco Bagnaia dari pasukan Ducati di tempat ketiga terpantas. – K! ONLINE


PM menghadap Agong Isnin?
Oleh LUQMAN RIDHWAN MOHAMED NOR

14 Ogos 2021, 8:40 pm
PETALING JAYA – Perdana Menteri, Tan Sri Muhyiddin Yassin diuar-uarkan bakal menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada Isnin depan.
Ia dikatakan bagi membincangkan kedudukannya sebagai Perdana Menteri, dengan beliau didakwa telah kehilangan sokongan majoriti daripada Ahli Parlimen.
Walaupun khabar angin bahawa Muhyiddin akan melepaskan jawatannya dalam masa terdekat bertiup kencang, ia dianggap tidak tepat setelah beliau mengadakan sidang akhbar khas semalam.
Pada sidang akhbar tersebut, beliau berkata, tiada seorang pun Ahli Parlimen yang mempunyai sokongan majoriti, justeru Perdana Menteri baharu tidak boleh dilantik menurut Perlembangaan Persekutuan.
“Apabila Perdana Menteri tidak boleh dilantik, maka kabinet pun tidak boleh dilantik dan kerajaan baharu tidak dapat dibentuk,” katanya. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Doakan saya, kongsi mana saya boleh beli tudung labuh’
Oleh MOHD. HAIKAL ISA

14 Ogos 2021, 10:33 pm
PETALING JAYA – “Kongsikan gambar-gambar khimar (tudung labuh) yang boleh saya beli.”
Demikian coretan terbaharu pelakon jelita, Izara Aishah atau nama lengkapnya, Nik Izara Aishah Nik Izazurin yang memberi inspirasi kepada ramai terutama golongan Muslimah apabila memuat naik penampilan bertudung labuh semalam.
Menerusi satu ciapan ringkas dalam Twitter, Izara, 29, turut mengharapkan doa daripada orang ramai. Ciapnya: “Terima kasih. Dan, terima kasih atas doa-doa kalian.”
Ciapan berkenaan mendapat reaksi positif ramai netizen yang rata-rata mendoakan agar isteri kepada anak tiri kepada penyanyi nombor satu tanah air, Datuk Seri Siti Nurhaliza iaitu Adib Khalid itu istiqamah dengan hijrahnya.
Bukan itu sahaja, ramai dalam kalangan mereka yang mencadangkan kepada Izara kedai-kedai online menarik untuk mendapatkan khimar atau tudung labuh.
TANGKAP layar ciapan Izara Aishah menerusi Twitter.
Semalam, Kosmo! Online melaporkan, ibu kepada Irisa Alaia itu bertindak memadam semua foto yang memaparkan dirinya tidak bertudung dari laman Instagram miliknya.

Izara turut berkongsi beberapa keping gambar terbaharu dirinya bertudung labuh, sekali gus memberi bayangan dirinya sudah bertudung penuh.
Aktres J Revolusi itu bagaimanapun menutup ruangan komen dan tidak meninggalkan sebarang kapsyen pada foto yang dimuat naik. – K! ONLINE


England catat pertambahan sejuta kaki botol akibat ‘lockdown’
Oleh KOSMO!

14 Ogos 2021, 10:00 pm
LONDON – Satu laporan data rasmi menunjukkan hampir sejuta penduduk England mengalami masalah ketagihan alkohol disebabkan perintah berkurung ketika Covid-19, lapor portal berita MailOnline semalam.
Menerusi satu kaji selidik yang dilakukan sebelum bermulanya pandemik, kira-kira 1.5 juta penduduk dewasa England minum sekurang-kurangnya 50 unit alkohol setiap minggu.
Angka ini bagaimanapun meningkat kepada 2.5 juta orang pada musim panas ini, di mana pakar-pakar menyatakan kenaikan itu disebabkan oleh peraturan sekatan Covid-19 yang berterusan.
Sebelum ini, Kesihatan Awam England (PHE) pada bulan lepas turut mengeluarkan data yang mendedahkan bahawa kematian yang diakibatkan secara langsung oleh alkohol meningkat sebanyak 20 peratus pada tahun pertama pandemik.
Pengarah Penyelidikan dan Polisi Perubahan Alkohol Britain, Lucy Holmes berkata, sebelum bermulanya pandemik, sudah ramai individu yang maut akibat alkohol dengan hanya satu daripada enam yang mengalami ketagihan tampil menerima rawatan.
“Bagaimanapun, data terbaharu ini menunjukkan bahawa sejak pandemik, lebih ramai orang kini mengambil minuman keras pada kadar yang berisiko tinggi dengan peningkatan terbesar dalam kalangan golongan berusia,” ujarnya.

Sementara itu, pakar psikiatri perunding di Hospital Priory Roehampton, Dr. Niall Campbell berkata, terdapat peningkatan bagi masalah ketagihan alkohol dalam kalangan mereka yang berumur 65 tahun ke atas sejak bermulanya pandemik ini.
Ini kerana menurutnya, golongan tersebut adalah yang paling mudah terdedah untuk mengalami masalah itu disebabkan mereka tinggal terasing daripada keluarga dan rakan-rakan.
“Disebabkan rasa bosan dan terasing, mereka mengambil minuman berakohol pada waktu yang lebih awal ketika siang hari.
“Mereka yang berumur 65 tahun ke atas adalah lebih terdedah kepada bahaya ketagihan alkohol terutamanya mengakibatkan penyakit-penyakit seperti hati, ulser perut, pankreatitis, penyakit jantung dan kerosakan otak,” katanya. – AGENSI


‘Kami mula nampak titik cahaya di terowong gelap’
Oleh NUR HUDA MUSA

14 Ogos 2021, 7:23 pm
PETALING JAYA – Mula nampak titik cahaya di hujung terowong yang gelap.
Itu gambaran yang diberikan seorang petugas kesihatan di hospital mengenai keadaan terkini di hospital berkenaan yang merawat pesakit Covid-19.
Menerusi perkongsian di laman Facebook seorang pakar Anestesiologi dan Rawatan Rapi sebuah hospital, Dr. Hana Hadzrami berkata, khabar gembira itu disimpan sejak minggu lalu lagi dan menurutnya kemasukan pesakit warganegara dilihat mulai berkurang.
“Kami di Lembah Klang sudah mulai nampak titik cahaya di hujung terowong yang gelap. Samar-samar tapi penuh harapan.
“Awal Julai kami dapati kemasukan pesakit Covid-19 warganegara mulai menurun dan majoriti yang datang adalah warga asing,” katanya hari ini.
Hana berkata, rujukan pesakit daripada bahagian kecemesan kepada pasukan unit rawatan rapi (ICU) untuk pesakit kritikal juga semakin berkurangan.

“Kalau dulu, panjang senarai menunggu di papan tulis ICU, dengan kertas bersambung-sambung sebab tak cukup ruang. Sekarang dah nampak sedikit ruang.
“Kalau dulu, mayat berbungkus berselang-seli dengan katil pesakit hidup dan kanvas memenuhi segenap ruang dan laluan di bahagian kecemasan. Sekarang dah nampak lantai,” katanya.
Menurut Hana, kemasukan pesakit kategori ringan juga mungkin masih ramai tetapi mereka hanya memerlukan pemantauan dan rawatan di wad sahaja.
“Masih ada rujukan pesakit Covid-19 kritikal ke ICU dalam kalangan warganegara namun terdiri dari mereka yang tolak vaksinasi. Apa nak buat.
“Ada juga pesakit Covid-19 kritikal dari kalangan yang divaksinkan namun mereka sembuh sangat cepat berbanding yang tak divaksinkan langsung,” ujarnya.
Selain itu kata Hana, empat pesakitnya yang dah divaksin perlu bantuan pernafasan hanya untuk tiga ke empat hari berbanding dua ke tiga minggu pesakit lain yang tidak sempat menerima vaksin.
Katanya, pesakit tersebut pulih dengan imbasan x-ray dada yang bersih berbanding majoriti yang paru-paru rosak ataupun telah meninggal dunia.
“Jumlah pesakit ICU kami masih ramai. Hasil sebulan lepas punya kemasukan. Jumlah mereka yang kes brought-in-dead (BID) pun masih ramai. Kita belum menang lagi.
“Tak sabar nak jadi macam Sarawak. Di sana pesakit Covid-19 kritikal di ICU hanya tiga orang. Sejajar dengan kelajuan dan keluasan kadar vaksinasi mereka. Kita berusaha dan bertawakal. Insya-Allah vaccine works! (vaksin berkesan),” tambahnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Google Map kesan laluan ke dunia makhluk asing
Oleh KOSMO!

14 Ogos 2021, 7:30 pm
LONDON  – Pengguna internet percaya mereka telah menjumpai satu laluan ke planet makhluk asing menerusi peta Google, lapor akhbar Daily Star kelmarin.
Penemuan itu dibuat oleh seorang peminat peta Google yang menemui satu ‘titik hijau’ di tengah-tengah sebuah padang pasir di Peru.
‘Titik’ itu muncul berdekatan tapak arkeologi Garisan Nazca yang merupakan geoglif pra Columbia yang terukir di padang pasir dan menempatkan koleksi 300 figura berbeza termasuk haiwan dan tumbuh-tumbuhan bertarikh antara 500 Sebelum Masihi (SM) dan 500 Anno Domini (AD).
Pengarang dari Switzerland, Erich von Daniken dalam bukunya bertajuk Chariots of God menulis Garisan Nazca merupakan landasan lapangan terbang kuno yang digunakan oleh kapal angkasa makhluk asing.
Pengguna internet menganggap titik itu ada kaitan dengan kewujudan makhluk asing.
“Peru juga mempunyai piramid kuno dan mungkin makhluk asing sama yang membina piramid di Mesir,” tulis seorang pengguna internet.

“Tahniah, manusia. Anda telah menjumpai laluan ke dunia kami,” tulis seorang lagi.
Seorang pengguna lain bagaimanapun memberi penjelasan lain berkenaan titik hijau itu.
“Mungkin seseorang sedang menyalakan laser hijau yang terang ke arah pesawat yang merakam imej itu. Namun, mustahil untuk seseorang berbuat begitu di padang pasir tersebut.
“Satu lagi kemungkinan adalah terdapat sesuatu yang memancar di bawah itu memantulkan matahari kepada kamera,” katanya.
Penemuan itu bukan penemuan pertama di peta Google yang disangka sebagai makhluk asing oleh pengguna aplikasi itu. -Agensi


Malu dengan anak-anak, Vicha Saywho kini berhijab
Oleh MOHAMMAD SHAHEMY AZMI

14 Ogos 2021, 8:22 pm
PETALING JAYA – Pelawak yang juga pelakon Vicha Saywho kini nekad untuk tampil dengan imej berhijab dan memohon peminat untuk mendoakan penghijrahannya ke arah yang lebih baik.
Menerusi hantaran yang dimuat naik dalam Instagramnya, Vicha atau nama sebenarnya Refika Novianti Faturohman, 33, turut berkongsi sekeping foto menunjukkan imej terbaharunya yang manis mengenakan hijab.
“Bismillah Ya Allah. Saya minta tolong kepada semua untuk mendoakan yang baik-baik. Saya budak masih belajar. Insya-Allah,” tulisnya.
Menerusi hantaran berbeza, Vicha turut mengakui berasa malu dengan anak-anaknya apabila menyedari hanya dirinya yang masih belum berhijab berbanding ahli keluarganya yang lain.
“Ya Allah, baru perasan dalam keluarga sayalah yang baru berhijab. Malunya sedangkan anak-anak saya semua pun pakai hijab dah lama. Ampunkan saya Ya Allah. Subhanallah, Insya-Allah tiada kata terlambat untuk hamba-Nya yang ingin belajar dan memperbaiki dirinya,” ujar Vicha.
Dalam pada itu, selebtriti asal Indonesia itu turut berterima kasih kepada keluarganya yang selama ini menjadi tulang belakang kepadanya dalam segala hal sama ada baik atau buruk.

“Rindu kepada mereka semua (keluarga). Merekalah kekuatan saya yang selalu sokong dari belakang.
“Merekalah yang selalu ada dalam segala keadaan. Ya Allah, terima kasih atas segalanya yang telah Engkau berikan. Sujud syukur kepada-Mu dalam setuip keadaan, Insya-Allah kita akan berjumpa lagi keluargaku. Saya rindu semua,” katanya.
Terdahulu, Vicha yang baru sahaja mendapatkan rawatan di hospital kerana masalah gastrik melahirkan rasa bimbang dan rindu apabila sudah dua tahun tidak berjumpa dengan tiga anaknya iaitu Aurael Angelina Khezya, Listya Arum Tresnasih dan Michelle Averina Chalista demi mencari rezeki di Malaysia. – K! ONLINE


Pelepasan efluen ke longkang punca kematian ikan di Sungai Penchala
Oleh EDDY AQMAL MOHAMED HAMIDI

14 Ogos 2021, 7:45 pm
PETALING JAYA – Tindakan sebuah kilang melepaskan efluen ke longkang disyaki menjadi punca pencemaran air serta mengakibatkan kematian ratusan ekor ikan di Sungai Penchala, Seksyen 14 di sini sejak 12 Ogos lalu.
Lembaga Urus Air Selangor (LUAS) menerusi satu kenyataan berkata, pihaknya telah menerima maklumat daripada Jabatan Alam Sekitar (JAS) Selangor berkaitan aduan orang awam tentang
kejadian ikan mati dengan jumlah yang banyak di sungai tersebut.
“Susulan aduan yang diterima, agensi seperti LUAS, JAS, Jabatan Perikanan Negeri Selangor (JPNS) termasuk Suruhanjaya Perkhidmatan Air Negara (SPAN) dan Indah Water Konsortium (IWK) telah menjalankan siasatan segera bagi mengenal pasti punca kejadian.
“Setelah melakukan siasatan di beberapa lokasi, pasukan siasatan telah menemui air berwarna keruh yang mengalir ke dalam Sungai Penchala dengan kandungan nilai pH aliran tersebut mencatatkan bacaan pH 12,” katanya hari ini.
Jelas kenyataan itu, pemeriksaan lanjut dilakukan hingga ke Jalan Professor Koy Khee Kim dan mendapati keadaan longkang masih keruh dengan pelepasan efluen disyaki berpunca daripada premis kilang yang beroperasi di kawasan tersebut kira-kira 165 meter dari Sungai Penchala.
“Pemeriksaan di premis kilang itu mendapati mereka telah melepaskan efluen mentah ke longkang berkenaan dengan ujian pH merekodkan bacaan 10 lalu pensampelan efluen telah dilaksanakan di tapak bagi tujuan analisa lanjut.

“JPNS juga telah menjalankan pensampelan ikan dan air sungai di lokasi pencemaran bagi tujuan analisa dan forensik lanjut punca sebenar kejadian malah pihak SPAN juga turut memeriksa loji rawatan kumbahan (LRK) IWK berhampiran Sungai Penchala,” ujarnya.
Tambahnya, tindakan akan dikenakan mengikut Seksyen 79(1)(a) Enakmen LUAS (Pindaan) 2020, di mana sebarang pencemaran sumber air apabila disabitkan kesalahan akan dihukum penjara selama tempoh tidak melebihi tiga tahun dan didenda tidak kurang daripada RM 200,000 dan tidak melebihi RM 1 juta.
“Terima kasih kepada orang ramai atas keprihatinan agar kelastarian sumber air dapat dipelihara sewajarnya dan semua pihak diseru agar memaklumkan sebarang aktiviti yang disyaki berpotensi menyebabkan pencemaran agar siasatan dan tindakan segera dapat diambil,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Redzuan tinggalkan kediaman Muhyiddin
Oleh MUHD AFIQ AL-HAFIZ MAT YUSOF

14 Ogos 2021, 7:26 pm
KUALA LUMPUR – Menteri di Jabatan Perdana Menteri (Tugas-Tugas Khas), Datuk Seri Mohd. Redzuan Md. Yusof dilihat meninggalkan kediaman rumah Perdana Menteri, Tan Sri Muhyiddin Yassin di Bukit Damansara di sini hari ini.
Beliau yang keluar kira-kira pukul 7.10 petang itu sempat melambai tangan kepada petugas media namun enggan memberi sebarang komen berhubung mesyuarat pada hari ini.
Terdahulu, Menteri Sumber Manusia, Datuk Seri M. Saravanan dan Timbalan Menteri Wilayah Kementerian, Datuk Seri Dr. Edmund Santhara Kumar meninggalkan kediaman Perdana Menteri kira-kira pukul 6.40 petang.
Kosmo! Online hari ini melaporkan tiada mesyuarat tergempar di kediaman rumah Perdana Menteri, Tan Sri Muhyiddin Yassin di Bukit Damansara di sini hari ini.
Perkara itu disahkan Penasihat Khas kepada Perdana Menteri, Datuk Seri Ahmad Faizal Azumu.
Beliau menyifatkan mesyuarat yang berlangsung selama sejam pada petang ini hanya berkaitan pengurusan parti. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


“Ingat Allah, kita tak tahu bila akan pergi”
Oleh ALICIA JOHNY KUEH

14 Ogos 2021, 7:20 pm
KOTA SAMARAHAN — “Jangan tinggal solat. Ingat Allah kerana kita tidak tahu bila kita akan pergi.”
Itulah pesanan terakhir mangsa tembak, Allahyarham Koperal Udara Sharif Mohd. Siddiq Al-Attas Wan Sabli, 29, kepada adiknya ketika mereka berdua dalam perjalananan ke tempat kerja masing-masing semalam.
Menurut Sharif Mohd. Saddam, 27, berkata, dia tidak menyangka semalam merupakan pertemuan terakhir mereka.
“Arwah ada menyatakan hasrat nak pergi memancing baru-baru ini kerana dia baru membeli joran baharu,” katanya ketika ditemui semalam.
Sharif Mohd. Saddam
Arwah Sharif Mohd. Siddiq yang merupakan anak kedua daripada tujuh adik-beradik meninggalkan seorang isteri dan tiga anak.
Menurut Sharif Mohd. Saddam, isteri arwah baharu selesai berpantang selepas melahirkan anak ketiga dua bulan lalu.

Katanya lagi, arwah telah berkhidmat dengan Tentera Udara Diraja Malaysia (TUDM) selama 12 tahun.
Sebelum ini arwah abangnya bertugas di TUDM Kepala Batas, Pulau Pinang sebelum berpindah ke TUDM Kota Samarahan dua tahun lalu.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Diva AA dikecam biadab, beri jawapan mempermainkan agama
14 Ogos 2021, 8:09 pm
PETALING JAYA – Tidak pernah kering dengan kontroversi, nama pengacara bermulut lancang Azwan Ali sekali lagi menjadi sasaran kecaman netizen apabila memberi jawapan biadab berkaitan soalan agama yang ditujukan kepadanya.
Insiden tersebut berlaku ketika Azwan atau mesra disapa dengan gelaran Diva AA muncul dalam sebuah ‘podcast’ terbitan penyampai radio Singapura, OKLETSGO.
Dalam video berkenaan, salah seorang penyampai membacakan soalan yang dihantar pendengar kepada Azwan berbunyi: “Apa persiapan Diva AA bila bertemu malaikat Munkar dan Nakir?”
Menjawab pertanyaan diajukan, Diva AA memberi jawapan yang dianggap sangat keterlaluan dan biadab kerana mempermainkan soalan berhubung agama.
“Aku akan ‘sound’ Munkar dan Nakir, suruh sebat mak bapak kau dulu,” jawabnya selamba.
Jawapan yang diberikan Diva AA kemudian disambut hilai tawa dua penyampai yang berada di situ.

Video berkenaan turut dimuat naik pengacara Fedtri Yahya dalam Instagramnya sebentar tadi dengan menulis kapsyen berbaur kecewa: “Boleh buat main ya?”
Perkongsian Fedtri turut menerima banyak komen daripada rakan artis dan peminat yang nyata tidak bersetuju dengan tindakan Diva AA memberikan jawapan biadab.
Malah perkongsian berkenaan turut mendapat perhatian seorang pendakwah terkenal, Ustaz Abdullah Khairi.
“Kita boleh buat lawak untuk sesuatu keadaan yang menghiburkan. Tapi jangan buat lawak dalam semua keadaan yang mengaitkan tentang perkara ghaibiyyat. Nampak kejahilan dalam agama untuk tontonan umum. Astaghfirullah! Gerun mendengarnya,” tulis Abdullah.
Selain itu, pelakon Diana Amir juga turut meninggalkan komen pada hantaran berkenaan dengan menyifatkan individu-individu dalam video tersebut tidak mempunyai rasa takut kerana tidak mengenali malaikat Munkar dan Nakir. – K! ONLINE


Warga emas dikhuatiri lemas jatuh sungai
Oleh KOSMO!

14 Ogos 2021, 7:32 pm
BATU GAJAH – Seorang lelaki warga emas dikhuatiri lemas selepas dipercayai terjatuh ke dalam sungai di Jambatan Malim Nawar, Jalan Tanjung Tualang dekat sini pagi tadi.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 11.22 pagi sebelum sepasukan anggota bersama jentera dari Balai Bomba dan Penyelamat (BBP) Batu Gajah digerakkan ke lokasi kejadian.
“Mengikut saksi kejadian, mangsa berusia 89 tahun telah terjatuh ke dalam sungai lalu gerakan dilakukan secara pencarian pada permukaan air.
“Kita menggunakan sebuah bot bagi melakukan pencarian dari hilir sungai sejauh 1.5 kilometer (km),” ujar jurucakap tersebut.
Bagaimanapun, kawasan pencarian diperluaskan sejauh 4.5km dari lokasi mangsa dipercayai jatuh dengan bantuan bot dan anggota BBP Kampar.
Sehingga pukul 6.39 petang tadi mangsa masih belum ditemui manakala gerakan mencari dihenti dan akan bersambung pagi esok.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KBS hormati keputusan bersama SIC, Petronas
Oleh KOSMO!

14 Ogos 2021, 8:10 pm
Oleh SUBKHI SUDARJI
KEMENTERIAN Belia dan Sukan (KBS) menghormati keputusan bersama Litar Antarabangsa Sepang (SIC) dan Petronas untuk tidak menyambung kontrak penajaan (non-renewal of title partnership) Petronas Sepang Racing Team (PSRT) yang akan berakhir penghujung tahun ini.
KBS dalam kenyataan akhbar semalam memberitahu, pihaknya dengan kerjasama SIC tetap komited dan akan meneruskan program pembangunan bakat dan pelumba dalam sukan permotoran negara selaras dengan objektif asal pembentukan program sukan permotoran dua roda.
KBS menambah, pihaknya tetap percaya bahawa kerjasama strategik bersama Petronas masih boleh diadakan semula pada suatu masa kelak.
“KBS menghormati keputusan ini dan mengucapkan setinggi-tinggi penghargaan kepada PETRONAS atas kerjasama dan sokongan padu yang telah diberikan selama ini terhadap pembangunan sukan permotoran tanah air,” katanya kenyataan itu.
KBS memberitahu, kementerian dan SIC juga sedang merangka pelan keseluruhan bagi pelumba-pelumba negara pada kejohanan antarabangsa berikutan keadaan industri permotoran yang terkesan dengan penularan pandemik Covid-19.

Menurutnya, perbincangan lanjut antara KBS dan SIC masih diteruskan untuk mencari jalan terbaik dalam menentukan hala tuju yang sesuai untuk tahun-tahun akan datang.
“Sejak beberapa tahun kebelakangan ini, KBS dan SIC telah meningkatkan lagi usaha pembangunan bakat daripada peringkat akar umbi yang tidak hanya tertumpu kepada bantuan kewangan, tetapi lebih kepada penambahbaikan pembangunan dan perancangan masa depan.
“Sokongan daripada KBS dalam usaha ini tidak pernah terhenti. Menjadi harapan KBS dan SIC supaya Malaysia dapat melahirkan lebih ramai bakat-bakat sukan permotoran tanah air yang kompetitif untuk bersaing di peringkat antarabangsa,” ujarnya. – K! ONLINE


IJM Allianz Virtual Highway dapat sambutan luar biasa
Oleh MUHAMMAD ZUHAILY BADLISHAH

14 Ogos 2021, 8:04 pm
KUALA LUMPUR – Larian IJM Allianz Virtual Highway 2021 yang kali pertama dianjurkan secara virtual berjaya mendapat sambutan menggalakkan dengan melebihi jumlah 3,000 peserta.
Jumlah penyertaan itu adalah sesuatu yang mengejutkan penganjur sejak sesi pendaftaran dibuka pada 1 Mei lepas sebelum tempoh larian dilanjutkan sehingga hujung bulan lalu.
Timbalan Pengarah Urusan IJM Corporation Berhad, Lee Chun Fai berkata, pihaknya berterima kasih atas sokongan padu para peserta meskipun tidak dapat menganjurkan IJM Allianz Duo Highway Challenge seperti kebiasaannya berikutan situasi pandemik Covid-19.
“Kami harus menganjurkannya untuk komuniti yang meminati aktiviti larian ini bagi meneruskan amalan hidup sihat. Kami berharap anda seronok menyertai larian ini.
“Menariknya mengenai larian virtual, anda tidak perlu melakukannya mengikut masa ditetapkan. Anda boleh melakukannya bila-bila masa atau beberapa kali yang anda suka. Rekodkan larian anda dan cabar peserta lain,” katanya dalam satu kenyataan hari ini.
Chun Fai turut berharap agar keadaan kembali normal tahun depan sekali gus membolehkan pihaknya menganjurkan semula larian maraton berkenaan seperti biasa di atas jalan raya.

Sementara itu, Ketua Pegawai Eksekutif Allianz Malaysia Berhad, Zakri Khir berkata, pihaknya gembira untuk meneruskan kerjasama dengan IJM Corporation Berhad bagi meneruskan larian berkenaan bagi edisi kelima.
“Salah satu contoh terbaik adalah larian secara maya ini dan kami menyokong inisiatif IJM untuk meneruskan aktiviti sihat ini dalam persekitaran yang selamat untuk orang ramai,” katanya.
Tiga kategori larian virtual dipertandingkan iaitu Lets Run, Hit The Wall dan My Way, My Forte bagi memenuhi cita rasa peserta yang terdiri daripada pelbagai latar belakang, kehendak serta lapisan umur. – K! ONLINE


Berita Ebi Kornelis ditidurkan palsu – Azharina
Oleh HANISAH SELAMAT

14 Ogos 2021, 7:06 pm
PETALING JAYA – Berita mengenai keadaan naib juara Akademi Fantasia musim kelima (AF5), Ebi Kornelis yang didakwa ditidurkan kerana tahap oksigen menurun akibat dijangkiti Covid-19 tidak benar.
Rakan seperjuangannya, Azharina Azhar memaklumkan Ebi, 38, sudah pulih dan dibenarkan keluar dari Pusat Kuarantin dan Rawatan (PKRC) di Kampus Institut Tadbiran Awam Negara (INTAN), Kota Kinabalu, Sabah hari ini.
“Insya-Allah Ebi akan dibenarkan balik hari ini, manakala bapanya sudah dibenarkan balik sejak kelmarin,” kongsinya menerusi akaun Facebook.
Sebelum ini tersebar khabar mengejutkan mengenai penyanyi asal Sabah itu bersama bapanya, Yaimal Muhammad, 74, akan ditidurkan kerana keadaan kesihatan yang semakin merosot.
Selain sahabat Facebook Ebi, Azharina yang juga berasal dari negeri sama dengannya turut berkongsikan perkara tersebut.
Bagaimanapun, hari ini Azharina yang menerima makluman daripada sumber terdekat keluarga penyanyi itu berkongsi semula perkhabaran terbaharu dengan menyatakan dakwaan tersebut adalah berita palsu.

Terdahulu sebelum ini, Ebi dan kedua orang tuanya disahkan positif namun ibunya Reni Bakar, 81, menghembuskan nafas terakhir di Unit Rawatan Rapi (ICU), Hospital Queen Elizabeth 1, Kota Kinabalu pada 10 Ogos lalu.
Ebi yang kemudian ditempatkan di Hospital Tuaran, Sabah disebabkan sesak nafas dihantar semula ke pusat kurantin selepas keadaannya kembali seperti sedia kala, manakala bapanya pula di Hospital Queen Elizabeth. – K! ONLINE


Tiada mesyuarat tergempar di kediaman PM
Oleh MUHD AFIQ AL-HAFIZ MAT YUSOF

14 Ogos 2021, 6:35 pm
KUALA LUMPUR – Tiada mesyuarat tergempar di kediaman rumah Perdana Menteri, Tan Sri Muhyiddin Yassin di Bukit Damansara di sini hari ini.
Perkara itu disahkan Penasihat Khas kepada Perdana Menteri, Datuk Seri Ahmad Faizal Azumu.
Beliau menyifatkan mesyuarat yang berlangsung selama sejam pada petang ini hanya mesyuarat pengurusan parti.
“Mesyuarat pada hari ini hanya berkaitan pengurusan parti dan saya mempengerusikan mesyuarat tersebut,” katanya kepada pemberita selepas keluar dari kediaman Perdana Menteri hari ini.
Beliau yang juga Timbalan Presiden Parti Pribumi Bersatu Malaysia (BERSATU) memaklumkan, mesyuarat tersebut turut dihadiri barisan kepimpinan parti BERSATU yang lain.
Terdahulu, kelihatan beberapa kenderaan membawa pemimpin BERSATU antaranya Ketua Srikandi BERSATU, Datuk Seri Rina Harun dan Ketua Armada BERSATU, Senator Wan Ahmad Fayhsal Wan Ahmad Kamal.

Turut dilihat hadir, ahli Majlis Pimpinan Tertinggi (MPT) BERSATU terdiri daripada Datuk Seri Azmin Ali, Datuk Seri Mohd Redzuan Md Yusof dan Datuk Seri Ikmal Hisham Abd Aziz. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mesyuarat Kabinet tergempar di kediaman PM
Oleh LUQMAN RIDHWAN MOHAMED NOR

14 Ogos 2021, 5:47 pm
PETALING JAYA – Mesyuarat Kabinet tergempar yang dijadualkan berlangsung di Putrajaya pada pukul 4 petang hari ini sedang diadakan di kediaman Perdana Menteri, Tan Sri Muhyiddin Yassin di Jalan Setia Bakti 2, Bukit Damansara, Kuala Lumpur.
Mesyuarat yang sepatutnya dijalankan di bangunan Perdana Putra, Putrajaya itu dihadiri oleh menteri-menteri dan timbalan-timbalan menteri.
Ia diadakan sehari selepas Muhyiddin membuat tujuh tawaran kepada Ahli Parlimen pembangkang bagi meraih sokongan mereka ketika usul undi percaya yang dijadualkan berlangsung di Parlimen pada 7 September depan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tindakan segera ringankan beban pesakit Covid-19 di HTAR
Oleh MOHD. HUSNI MOHD. NOOR

14 Ogos 2021, 7:16 pm
PUTRAJAYA – Kementerian Kesihatan (KKM) mengambil pelbagai tindakan drastik termasuk memaksimumkan kapasiti bagi menerima kesemua pesakit yang memerlukan rawatan di Hospital Tengku Ampuan Rahimah (HTAR), Klang.
Ketua Setiausahanya, Datuk Mohd. Shafiq Abdullah berkata, wad sedia ada di HTAR juga sudah dinaik taraf dari segi kemudahan dan peralatan bagi memastikan rawatan yang terbaik diberikan kepada pesakit.
Beliau berkata, sejak bulan lalu, KKM memobilisasi seramai 27 kakitangan kesihatan dari fasiliti-fasiliti kesihatan di Selangor dan beberapa negeri di luar negeri itu untuk berkhidmat sementara di HTAR.
“Mereka membabitkan pegawai perubatan dan kesihatan, penolong pegawai perubatan dan jururawat,” katanya dalam kenyataan hari ini.
Mohd. Shafiq berkata, kementerian turut menempatkan kakitangan daripada jabatan lain seperti doktor meliputi 12 pakar, 53 pegawai perubatan dan 10 pegawai perubatan siswazah di HTAR.
Selain itu, seramai 74 jururawat terlatih, 13 jururawat masyarakat, 129 penolong pegawai perubatan dan 80 pembantu perawatan kesihatan turut ditugaskan di hospital sama.

“Buat masa ini, kadar penggunaan katil bagi pesakit Covid-19 di HTAR adalah 154.73 peratus atau bersamaan 1,098 orang pesakit,” katanya.
Katanya, pada bulan lalu, HTAR menerima tambahan 151 katil pesakit dan 200 lagi katil serta 30 ventilator akan dihantar awal minggu hadapan.
Mohd. Shafiq berkata, KKM juga telah meluluskan sewaan 23 unit ambulans daripada syarikat swasta untuk tempoh sebulan bagi kegunaan HTAR.
“Manakala, dua buah bas juga telah diubah suai menjadi bas ambulans beroksigen untuk membawa pesakit-pesakit yang memerlukan bantuan pernafasan daripada Pusat Penilaian Covid-19 (CAC),” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bukan langkah bijak, Sweet Qismina tak setuju sekolah dibuka
14 Ogos 2021, 6:54 pm
PETALING JAYA – Keputusan kerajaan yang memutuskan sekolah akan dibuka secara berperingkat untuk Pengajaran dan Pembelajaran (PdP) bersemuka mulai 1 September depan menerima pelbagai respons daripada ramai pihak.
Pelakon Sweet Qismina atau nama sebenarnya Farhanna Qismina Supandi merupakan salah seorang yang tidak bersetuju dengan keputusan tersebut memandangkan buat masa ini pelajar sekolah belum menerima suntikan vaksin.
Kata Sweet, dia tidak akan membenarkan adik perempuannya kembali mengikuti pembelajaran di sekolah kerana bimbang dengan keselamatan memandangkan kes Covid-19 masih membimbangkan ketika ini.
“Ya, tolonglah. Para guru boleh marah saya, tapi saya minta maaf. Saya tidak akan benarkan adik pergi ke sekolah pada September depan.
“Dengan vaksin belum dapat lagi? Covid-19 itu perkara benar. Saya tak boleh ambil mudah,” katanya dalam satu hantaran InstaStory.
Hantaran berkenaan memaparkan Sweet, 24, berkongsi satu artikel berkenaan sesi pembelajaran pelajar sekolah dengan tajuk ‘Pembukaan Sesi Persekolahan 1 September Ini Wajar Dikaji Semula’.

Pada masa sama, pelakon drama Bidadari Salju itu berpendapat, keputusan untuk memastikan pelajar terlibat diberi vaksin apabila sekolah dibuka nanti adalah satu langkah yang salah.
“Bukan langkah yang betul kalau kalian putuskan mereka perlu ke sekolah dan terima vaksin semasa sekolah dibuka kelak.
“Melainkan, jadikan sekolah sebagai pusat pemberian vaksin untuk pelajar. Dah selesai dua dos, baru boleh buka sekolah,” ujarnya lagi sambil menanda Instagram Kementerian Kesihatan (KKM) dan Ketua Pengarah Kesihatan, Tan Sri Dr. Noor Hisham Abdullah.
Julai lalu, Kementerian Pendidikan (KPM) membuat ketetapan bahawa sekolah akan dibuka untuk PdP bersemuka bermula 1 September depan dengan mengambil kira kadar vaksinasi semasa.
Malah Menteri Pembangunan Wanita, Keluarga dan Masyarakat, Datuk Seri Rina Mohd. Harun hari ini memberitahu bahawa kerajaan dalam pertimbangan untuk memberi vaksin kepada kanak-kanak berusia 12 hingga 17 tahun sebelum atau apabila sesi persekolahan dibuka kelak. – K! ONLINE


Ebit Lew buat kejutan di gerai Azlee Senario
Oleh LUQMAN RIDHWAN MOHAMED NOR

14 Ogos 2021, 6:40 pm
PETALING JAYA – Pelawak kumpulan Senario, Azlee menerima kunjungan pendakwah bebas, Ebit Lew di tapak perniagaannya di Saujana Utama, Sungai Buloh hari ini.
Menurutnya, dia terkejut dengan kunjungan yang dilakukan oleh Ebit berkenaan.
“Alhamdulillah. Ia satu kejutan apabila di kunjungi orang yang saya segani dan hormati Ustaz Ebit Lew di tapak saya berniaga di Saujana Utama, Sungai Buloh, Selangor pagi tadi.
“Kita baik Allah sayang. Terima kasih Allah atas pertemuan ini,” katanya menerusi satu entri yang dimuat naik di laman Facebook Ebit hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929